‘An Paghuhulit kan Tataramon’ Nagtatao nin Kaginhawahan\nAn Torrengbantayan—Pag-aadalan na Edisyon | Enero 15, 2002\nBASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese Zulu\nSIA sarong sangkap na tawo na may importanteng misyon. Epektibong marhay an saiyang paagi nin pagtotokdo kaya “an mga kadaklan napangalas nin makuri sa saiyang paagi nin pagtotokdo.” (Mateo 7:28) Sia saro man na daing kapagalan na parahulit. An saiyang panahon, kosog, asin rekurso pangenot na ginamit sa paghuhulit manongod sa Kahadean nin Dios. Sa katunayan, linibot ni Jesu-Cristo an saiyang dagang tinuboan bilang daing kaparehong parahulit asin paratokdo.—Mateo 9:35.\nAn apretadong misyon ni Jesus iyo na ihulit an “maogmang bareta kan kahadean” sa saiyang mga katemporanyo asin sanayon an saiyang mga disipulo sa kaparehong gibohon na lakop sa bilog na globo. (Mateo 4:23; 24:14; 28:19, 20) An pagkaseryoso daw kan sugo sa sainda na maghulit asin an pagkaapurado kaiyan siring man an biyong kadakulaan kan siring na aktibidad biyong papanluluyahon an saiyang bakong sangkap asin may limitasyon na mga parasunod?\nDai nanggad! Pakatapos na instruksionan an saiyang mga disipulo na mamibi sa “Kagurangnan kan anihon,” si Jehova Dios, para sa dugang pang paraani, isinugo sinda ni Jesus tanganing tokdoan an mga tawo. (Mateo 9:38; 10:1) Dangan itinao nia an saiyang asegurasyon na an responsibilidad nin pagigin saiyang parasunod—kaiba an sugo na maghulit—magtatao nin tunay na kaginhawahan asin karangahan. Sabi ni Jesus: “Madia kamo sa sako, . . . asin pagiginhawahon ko kamo.”—Mateo 11:28.\nSarong Gikanan nin Kagayagayahan\nAbaa kamaheherakon, kamamomoton, asin kaboot kan pangagda na iyan! Ipinahahayag kaiyan an mapagrisang pagmakolog ni Jesus para sa saiyang mga parasunod. An saiyang mga disipulo nakakukua nanggad nin kaginhawahan sa pag-otob sa saindang responsibilidad na ihulit an “maogmang bareta” kan Kahadean nin Dios. Ini nagtatao sa sainda nin tunay na kagayagayahan asin satispaksion.—Juan 4:36.\nHaloy pa bago napadigdi sa daga si Jesus, idinoon kan Kasuratan na an kagayagayahan dapat na magin kabtang nin sagradong paglilingkod sa Dios. Lininaw ini kan an salmista mag-awit: “Kurahaw kamo ki Jehova sa kapangganahan, kamo gabos sa daga. Maglingkod kamo ki Jehova na may paggayagaya. Umatubang kamo sa saiya na may magayagayang kurahaw.” (Salmo 100:1, 2) Ngonyan, an mga tawo kan gabos na nasyon naggayagaya nin labi-labi ki Jehova, asin an saindang kapahayagan nin pag-omaw arog kan mapangganang kurahaw nin nangganang hukbo. An mga talagang deboto sa Dios minarani sa saiyang presensia “na may magayagayang kurahaw.” Asin tunay nanggad na iyan angay huli ta si Jehova an “maogmang Dios,” na gusto na an saiyang mga lingkod makaeksperyensia nin kagayagayahan sa pagsagibo kan saindang pagdusay sa saiya.—1 Timoteo 1:11.\nPinaginhawang mga Ministro\nPaano posible na an kahigosan sa ministeryo sa langtad dai nakakapakapoy sa sato kundi sa katunayan nakagiginhawa? Bueno, an paggibo kan gibohon ni Jehova siring sa nagpapabagsik giraray na kakanon para ki Jesus. Sia nagsabi: “An sakong kakanon iyo an sakong paggibo kan kabotan nia na nagsugo sa sako asin pagtapos kan saiyang gibohon.”—Juan 4:34.\nSiring man, an maigot na Kristianong mga parahulit ngonyan nakaeeksperyensia nin kagayagayahan mantang ‘ihinuhulit ninda an tataramon.’ (2 Timoteo 4:2) Si Connie, sarong medyo may edad nang Kristiana na naggagamit nin labing 70 oras kada bulan sa gibohon na paghuhulit, nagsasabi: “Pakapartisipar sa ministeryo, nakamamate ako nin satispaksion asin maogmang kakontentohan, dawa ako pagal na sa katapusan kan aldaw.”\nPaano kun bakong marahay an pag-ako sa mensahe kan Kahadean? Si Connie nagpapadagos: “Ano man an reaksion, nungka kong pinagbasolan an pakikikabtang sa ministeryo. Apuera sa pakaaram na ginigibo ko kun ano an nakakapaogma ki Jehova, ibinibilang kong dakulang kaogmahan an pagtaram manongod sa katotoohan huli ta mantang ginigibo ko iyan, minasarig sa puso ko an makangangalas na paglaom basado sa Biblia.”\nNanompongan kan iba na an pagtabang sa mga tawo na magkaigwa nin tamang kaaraman dapit sa Dios nagtatao nin kahulogan sa sainda mismong buhay. Si Meloney, sarong hoben na babae na regular na naggagamit nin labing 50 oras kada bulan sa gibohon na paghuhulit, nagkokomento: “An ministeryo nakagiginhawa huli ta nagtatao iyan nin direksion asin katuyohan sa sakong buhay. An personal na mga problema asin pangaroaldaw na tension nalilingawan kun ako nakikikabtang sa paglilingkod.”\nSi Millicent, saro pang maigot na ministro kan Mga Saksi ni Jehova, nagkokomento: “An ministeryo nagtatao nin halaga sa kada aldaw na ginagamit ko sa pakikipag-olay sa iba manongod sa katuyohan nin Dios para sa katawohan asin sa pagpaliwanag kun paanong an Paraiso ibabalik sa daga. Ginigibo kaiyan na tunay si Jehova para sa sako sa aroaldaw asin nagtatao sa sako nin katoninongan asin sarong sokol nin panlaog na kaogmahan na dai nakukua sa ibang paagi.”\nNaginhawahan na mga Nag-ako\nTunay nanggad na an mga parahulit kan Kahadean nagiginhawahan paagi sa Kristianong ministeryo, asin an mga nag-aako sa nagtatao nin buhay na mensahe nararanga kaiyan. Minsan natokdoan nin mga madre asin padi an sarong maestra sa Portugal, namatean nia na an saiyang espirituwal na mga pangangaipo dai napapanigoan kan saiyang iglesia. An saiyang mga hapot sa Biblia dai pa man giraray nasisimbag. Sarong regular na pag-adal sa Biblia na pinamayohan nin saro sa Mga Saksi ni Jehova an nagtao saiya nin progresibong pakarorop sa Kasuratan. Ogmahon an maestra. “Galaga kong hinahalat an sakong pag-adal kada Mierkoles,” an sabi nia, “ta saro-sarong nasisimbag an sakong mga hapot na may nakakakombensir na prueba sa Biblia.” Ngonyan, an babaeng ini saro nang nagdusay na lingkod ni Jehova, asin pinagiginhawahan man nia an iba paagi sa katotoohan sa Biblia.\nKun siring, malinaw na an Mga Saksi ni Jehova dai nagagabatan kan pagigin seryoso kan sugo sa sainda na maghulit o kan kahiwasan kan saindang lakop sa globong teritoryo. An pagkaindiperente ni an pagtumang dai nakakapaluya kan saindang boot. Entusiastiko nindang pinagmamaigotan na otobon an sugo sa sainda na maghulit kan Kahadean. Ihinihiras ninda an maogmang bareta sa mga tawo saen man sinda manompongan—sa sarong pondohan nin trak sa Estados Unidos (1), sa sarong aeropuerto sa Korea (2), sa Andes (3), o sa sarong sadan sa Londres (4). An mga parasunod ni Jesus sa presenteng panahon magayagayang inootob an saindang nakakokontentong gibohon sa bilog na kinaban. Asin totoo sa saiyang panuga, pinaginhawa nia sinda asin ginamit nia sinda na paginhawahon an dakol na iba pa.—Kapahayagan 22:17.\nI-share I-share ‘An Paghuhulit kan Tataramon’ Nagtatao nin Kaginhawahan\nNagtitiwala daw Kamo sa Sarong Dios na Tunay?\nMagtiwala ki Jehova—An Dios na Tunay\nSi Jehova—An Kadarudakulaing Halimbawa nin Karahayan\nPadagos na Magpaheling nin Karahayan\nMagtugang na Nagpatalubo nin Magkalaen na Aktitud\nKasumpay kan Kapitulo Kinse: An Konseho ni Jehova Tumang sa mga Nasyon\nAn “Nagluluhang” Kahoy Asin an Bersatil na “mga Luha” Kaiyan\nText Mga opsiyon sa pag-download AN TORRENGBANTAYAN—PAG-AADALAN NA EDISYON Enero 15, 2002\nI-share I-share AN TORRENGBANTAYAN—PAG-AADALAN NA EDISYON Enero 15, 2002\nAN TORRENGBANTAYAN—PAG-AADALAN NA EDISYON Enero 15, 2002


An Aleppo (Arabe: حلب / ALA-LC: Ḥalab; [ˈħalæb], iba pang pangaran) iyo an pinakadakulang siyudad sa Sirya, asin kabesera kan Aleppo Governatore na iyo man na gayo an pinakamatawong governatore. An Aleppo iyo na an pinakadakulang siyudad kan Nakakadakulang Sirya asin ikatolo sa Imperyong Ottoman, sunod sa Constantinople saka Cairo.>\nAn Aleppo saro sa daing-patod na binabanwa sa kinaban, masabing pwedeng mas amay pa sa ika-6 na millenioum BC may nag'eerok na igdi. Mga pagkotkot sa Tell as-Sawda asin sa Tell al-Ansari, sa bandang habagatan kan siyudad, nagpapahiling na okupado na ini poon pa kan ika-3ng millennium BC.. Mga arog man kaining panahon kan ini nasambitan sa mga tablet cuneiform na nahonggad sa Ebia asin Mesopotamia, kun saen natomoyan ini bilang mahusay an saiyang militar asin buhay an saiyang komersyo. An lawig kan saiyang historya ini huli ta yaon siya sa tangang punto pag'ultan kan Dagat Mediterraneo asin kan Mesopotamia.\nAn Aleppo ngonyan iyo an sentro kan grabeng bokbokan kan pwersa kan nakatukaw na gobyerno sa Sirya asin kan mga rebelde, mga kaapil sa Hokbong Talingkas nin Sirya (Free Syrian Army).\nKinua sa "https://bcl.wikipedia.org/w/index.php?title=Aleppo&oldid=161474"\nHistorya kan Sirya\nMga siyudad na Amorite\nMga arkitekturang Arabo\nHuring binago an pahinang ini kaitong 26 Agosto 2016, alas 00:56.


Minatubod Ako Sa Diklom: 2006\nTrahedya na arog kan nangyari kan Nobyembre 30, an masaro satuya, minsan an sarong trahedya siring sa nakaagi bakong harayo na laogon nin pulitika. Tawan ta munang ‘benefit of the doubt’ an mga pulitiko na dayupot man ngaya sinda sa saindang pagtabang sa satuyang mga tugang. Herak man baga ta kun hihilingon an mga pangaran kan mga pulitiko sa sa waiting sheds sagkod mga atop sa eskwelahan nagkakararaot man. Makangirit ngani na an School of the Future sa Camarines Sur Division Office, dai na bagang atop! An mga hona tang bagong pinturadong atop kan mga edipisyo publiko na nagpupula-pula kaidto (mas harani sa burgundy) bako palan na pinta kundi alang na takla. Senyal nin pagkagurang asin ini ibinarangbang na kan nakaaging bagyo. An mga Calamity Fund ngonyan na panahon siguro dakul na o nakabawi na an satuyang mga namomotan na lideres. An relief nalaagan na kan mga pangaran ninda asin nakapapicture naman tanganing ini an magiromdoman kan mga tawo lalo na kun mag-abot na eleksyon sa Mayo kan sunod na taon. Sunod na gigiromdomon na pangaran pagkatapos ni Reming iyo si Mayor Pabling asin si Gob. Duling. Alagad tama na muna an rapado sa pulitiko, hilingon ta muna an ibang anggulo kan trahedya na para sakuya okasyon na palinawon an satuyang paghiling asin pagsabot bako kun ano pa man kundi kan satuyang pagiging tawo. Sa katibaadan na ini, malinaw na an kinaban nagbabago, naghihiro, igwang ebolusyon asin binabago kaini an satuyang mga muhon asin natudan na aagihan. Binago an lawog kan Bikol kan nakaaging kalamidad. Asin sa nahihiling ta, ipinagidam na kita sa bagyo asin ina ta na an bulkan na an kapritso kaini nasabotan ta na. Kun hihilingon kita nabubuhay sa singsing nin kalayo asin parating nasa mata kan bagyo. Sa siyensya, ini natural sana nin huli kan satuyang heograpiya, an bendisyon iyo man an satuyang maldisyon. An magayon, makangirhat! Minsan sa mga hayop, an mga magagayon an kolor na hayop poon sa insekto asin mga alas iyo an pinakamandag. Asin pasain an tawo, an Bikolnon na garo nagtutulay sa alambre sa duwang bagay na ini. An satuyang mga kamagurangan nakanood nang akoon gayod an maldisyon na ini sa paagi kan mga osipon asin mga kadunongan na liningawan na kan nagmamadaling henerasyon. Minsan siring kaini an satuyang sitwasyon, pigmamawot asin pigoorgolyo na kita hinimo sa siring na kapalibotan asin an angat iyo na ini satuyang malagpasan o kun baga man makanood kitang mabuhay sa tahaw kan mga ini. Bakong maboot an kinaban sa gabos na oras. An hardin, may toninong na ribok na nangyayari, an bulkan nagkakalaga sa laog parati, an dagat yaon sa palibot ta asin dai kita dapat magtimyang, dai kita magsayang ki panahon. Hingowaon niyato na sa paagi nin pagsalingoy asin kan satuyang imahinasyon, makanood kita lalong magtindog sa satuyang mga sadiri. Pakarhayon niyato an siyensya asin teknolohiya na matabang satuya na basahon an signos kan kapalibutan. Dai kita pakasugong nin isip nin huli sa panatikong pagtubod. An pagtabang tama lamang, alagad an pagtabang nagpupuon sa sadiri. An Dios maheherakon sa tawong naghihiro. An islogan ngonyan na panahon iyo an Bangon Bikol, magayon, nakakabrit nin dikit na kalayo alagad anong pagbangon ini, paghabon nin mga yero, pagpila sa mga relief centers asin paghalat nin duwang sardinas, sibulyas, instant noodles asin saro ika bangang kilong bagas na may parong! Anong pagbangon ini, pagpunpon kan satuyang mga gadan? An pagbangon na ini hali sa trahedyang ini magsadol lugod satuya sa mas huru-halawig asin mas hararom na pagbangon sa satuyang pagkapadungkal, an pagbangon na ini, makapagtulod satuya na pilion an mga bagay na dai maglilihis sa sarong karakanan sana, an pagbangon na ini dai lugod magin okasyon tanganing kita gamiton nin ibang poderosong tawo na garo mga uwak na nagpasiring sa satuyang rona asin pinapakinabangan an satuyang trahedya. An Bangon Bikol lugod bakong arog kan mga zombies sa pelikula, daing direksyon, daing paghiling, daing isip, kinakatakotan, kundi sarong tawo na nakaligtas asin nagtutubod na sa pagbangon na ini kaipuhan kitang may italbong bako sana si mga gadan niyato kundi an mga tawong nagkakawsa kan satuyang mas dakulang trahedya. An trahedya na nagbabanga satuya iyo sana an trahedyang dai na kita kaya pang pagsararoon. Bangon Bikol!\nPosted by Kristian Cordero at 5:42 PM 1 comment:\nPosted by Kristian Cordero at 5:49 PM 3 comments:


Lucas 19 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Español Estonian Ewe Fijian Filipino Sign Language Finnish French Sign Language Ga Georgian German Sign Language Ghanaian Sign Language Greek Sign Language Griego Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Sign Language Koreano Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Mambwe-Lungu Marathi Marshallese Maya Mexican Sign Language Moore Mozambican Sign Language Myanmar Ndau Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nDinalaw ni Jesus si Zaqueo (1-10)\nIlustrasyon mapadapit sa sampulong mina (11-27)\nMagaya-gayang paglaog ni Jesus sa Jerusalem (28-40)\nTinangisan ni Jesus an Jerusalem (41-44)\nLininig ni Jesus an templo (45-48)\n19 Dangan naglaog siya sa Jerico asin nagpuon na mag-agi sa siyudad. 2 Yaon duman an sarong lalaki na an pangaran Zaqueo; saro siyang pamayo kan mga parasingil nin buhis, asin mayaman siya. 3 Gustuhon niyang mahiling kun siisay an Jesus na ini, alagad nalilipudan siya kan mga tawo, huli ta hababa siya. 4 Kaya nagdalagan siya sa inutan asin nagsakat sa sarong puon nin sikomoro tanganing mahiling si Jesus, huli ta maagi ini duman. 5 Kan si Jesus nasa tangod na, nagtangad siya asin nagsabi sa saiya: “Zaqueo, dali magbaba ka, ta kaipuhan kong magdagos ngunyan sa harong mo.” 6 Sa siring dali-dali ining nagbaba asin maugma siyang inako bilang bisita. 7 Kan mahiling ninda iyan, gabos sinda naggurumod-gumod: “Nagdagos siya bilang bisita sa harong nin sarong lalaking parakasala.” 8 Alagad nagtindog si Zaqueo asin nagsabi sa Kagurangnan: “Kagurangnan, an kabanga kan mga pagsadiri ko itatao ko sa mga pobre, asin ano man na nakikil ko sa kiisay man,* ibabalik ko iyan na apat na doble.” 9 Sa siring sinabi ni Jesus sa saiya: “Ngunyan, an kaligtasan nag-abot sa harong na ini, huling siya aki man ni Abraham. 10 Huli ta an Aki nin tawo nagdatong tanganing hanapon asin iligtas an mga nawawara.” 11 Mantang nagdadangog an mga disipulo sa mga bagay na ini, nagsaysay siya nin saro pang ilustrasyon, huli ta harani na siya sa Jerusalem asin pig-iisip kan mga disipulo na biglang madatong an Kahadian nin Diyos. 12 Kaya sinabi niya: “Sarong tawo na gikan sa respetadong pamilya an mabiyahe pasiring sa harayong lugar tanganing manombrahan bilang hadi, asin pagkatapos mabalik siya. 13 Inapod niya an sampulo sa saiyang mga suruguon asin tinawan sinda nin sampulong mina* saka sinabi sa sainda, ‘Inegosyo nindo an mga ini sagkod sa mag-abot ako.’ 14 Alagad nauungis sa saiya an mga kahimanwa niya asin nagsugo sinda nin mga representante na magduman sa saiya tanganing sabihon, ‘Habo ming magin hadi mi an tawong ini.’ 15 “Kan sa huri makabalik siya pagkatapos na manombrahan bilang hadi, ipinaapod niya an mga uripon na tinawan niya kan kuwarta,* tanganing isihon kun pira an ginanar ninda sa saindang pagnegosyo. 16 Kaya nagrani an inot asin nagsabi, ‘Kagurangnan, an saimong mina tuminubo nin sampulong mina.’ 17 Sinabi niya sa saiya, ‘Magayon an ginibo mo, marahay na uripon! Dahil nagin maimbod ka kun manungod sa saditon na bagay, mamahala ka sa sampulong siyudad.’ 18 Nagrani ngunyan an ikaduwa, na nagsasabi, ‘Kagurangnan, an saimong mina nadagdagan nin limang mina.’ 19 Sinabi man niya sa sarong ini, ‘Ika man, mamahala ka sa limang siyudad.’ 20 Alagad may saro pang nagrani, na nagsasabi, ‘Kagurangnan, uni an saimong mina na itinago kong nakapatos sa tela. 21 Natatakot kaya ako sa saimo ta mahigpiton kang tawo; pigkukubra mo an dai mo man idineposito, asin pig-aani mo an dai mo man isinabwag.’ 22 Sinabi niya sa saiya, ‘Sa sadiri mong mga tataramon huhusgaran taka, maraot na uripon. Bakong kasasabi mo pa sanang mahigpiton akong tawo, na nagkukubra kan dai ko idineposito asin nag-aani kan dai ko isinabwag? 23 Kaya taano ta dai mo ilinaog sa bangko an kuwarta* ko? Dangan sa pag-abot ko, makukua ko kuta iyan na may kaibang tubo.’ 24 “Sa siring sinabi niya sa mga nakatindog duman, ‘Kuana nindo sa saiya an mina asin itao iyan sa saro na may sampulong mina.’ 25 Alagad sinabi ninda sa saiya, ‘Kagurangnan, may sampulo na siyang mina!’— 26 ‘Sinasabi ko sa saindo, an siisay man na igwa, tatawan nin mas dakul pa, alagad an saro na mayo, maski an yaon sa saiya kukuanon. 27 Ini man na mga kaiwal ko na habo akong magin hadi sa sainda, daraha nindo digdi asin gadanon nindo sa atubangan ko.’” 28 Pagkasabi niya kan mga bagay na ini, nagpadagos siya sa pagbaklay patukad sa Jerusalem. 29 Asin kan harani na siya sa Betfage asin Betania na nasa bukid na inaapod Bukid nin mga Olibo, nagsugo siya nin duwa sa mga disipulo, 30 na sinasabi: “Dumuman kamo sa baryong iyan, asin pagkalaog nindo diyan, makakanumpong kamo nin sarong nakagakod na ugbon na asno, na dai pa lamang nasasangkayan nin siisay man na tawo. Hubadan nindo iyan sa pagkakagakod asin darahon nindo digdi. 31 Asin kun may siisay man na maghapot sa saindo, ‘Taano ta hinuhubadan nindo iyan sa pagkakagakod?’ sabihon nindo, ‘Kaipuhan ini kan Kagurangnan.’” 32 Kaya naghali an mga isinugo asin nanumpungan ninda iyan siring kan pagkasabi niya sa sainda. 33 Alagad kan hinuhubadan na ninda an ugbon na asno, an mga kagsadiri kaiyan nagsabi sa sainda: “Taano ta hinuhubadan nindo sa pagkakagakod an ugbon na asno?” 34 Sinabi ninda: “Kaipuhan ini kan Kagurangnan.” 35 Asin dinara ninda iyan ki Jesus, dangan ilinaag ninda an saindang pang-ibabaw na mga bado sa ugbon na asno saka pinasangkay diyan si Jesus. 36 Mantang nag-aabante siya, ilinalatag ninda sa dalan an saindang pang-ibabaw na mga bado. 37 Kan harani na siya sa parteng pababa kan tinampong hali sa Bukid nin mga Olibo, an gabos na disipulo nagpuon na mag-ugma asin mag-umaw sa Diyos sa makusog na boses huli sa gabos na milagro* na nagkahiriling ninda, 38 na nagsasabi: “Biniyayaan an saro na minadatong bilang Hadi sa ngaran ni Jehova!* Katuninungan sa langit, asin kamurawayan sa kaitaasan!” 39 Alagad, an nagkapira sa mga Fariseo na kaiba kan mga tawo nagsabi sa saiya: “Paratukdo, sawayon mo an saimong mga disipulo.” 40 Alagad bilang simbag sinabi niya: “Sinasabi ko sa saindo, kun magdadanay na silensiyo an mga ini, an mga gapo makururahaw.” 41 Kan harani na siya sa siyudad, pinagmasdan niya ini asin tinangisan, 42 na sinasabi: “Ika, kun namansayan mo sana sa aldaw na ini an mga bagay na magtatao nin katuninungan—pero ngunyan dai na iyan mahihiling kan saimong mga mata. 43 Huli ta maabot sa saimo an mga aldaw na an saimong mga kaiwal mabugtak sa palibot mo nin kudal nin mapapanas na taldok asin sasalikupan ka ninda saka biyo kang lalaumon.* 44 Pupulbuson ka ninda pati an saimong mga aki na nasa laog mo, asin dai sindang itatada sa saimo na gapo sa ibabaw nin gapo, huli ta dai mo namansayan an panahon kan pagsiyasat sa saimo.” 45 Dangan naglaog siya sa templo asin pinalayas niya an mga nagtitinda, 46 na sinasabi sa sainda: “Nasusurat, ‘An sakuyang harong magigin harong na pamibian,’ alagad ginigibo nindo iyan na lungib nin mga parahabon.” 47 Nagpadagos siya sa pagtutukdo sa templo aroaldaw. Alagad an mga panginot na saserdote asin an mga eskriba pati an mga lider kan banwaan naghihinguwang gadanon siya; 48 pero dai sinda nakakua nin ano man na paagi na magibo ini, huli ta pirming nakapalibot sa saiya an gabos na tawo dahil gusto nindang magdangog sa saiya.\n^ O “nakikil ko sa kiisay man paagi sa putik na akusasyon.”\n^ An sarong Griegong mina may timbang na 340 gramo asin kinakarkulo na may kantidad na 100 na drakma. Hilingon sa Glosaryo.\n^ O “gigipiton.”


Actividades sa bantugan na Amang Hinulid, suspendido\nCalabanga, Camarines Sur --- An banwaan na ini na pigdadayo nin maabot sa on milyon na devotos an Amang Hinulid sa panahon kan Semana Santa alagad ngunian na taon liwat suspendi an mayor na aktividades religioso para sa ‘‘health and safety’’ kan namamanuan huli kan nagdadanay na pandemya.\nIni an desisyon kan lokal na gobierno sa resulta sa konsultasyon sa gabos na religious organization asin kan simbahan base sa mga pinapasunod na reglamento kan IATF.\nSi Alcalde Eduardo ‘‘Ed’’ Severo nagpahayag kaini mantang nagrarani na an semana asin kabale sa suspendido iyo an Cenaculo sa Parokya mantang kun igwa man ibang actividades dapat masunod an ‘‘basic health protocols.’’\nAn Kapilya ni Amang Hinulid sa barangay Sta Salud, Calabanga na iyo an pigsusunko kan ribo-ribong mga devoto limitado na sa mga tawo mientras bawal an paghaduk asin pagpahid nin panyo envez ‘‘viewing’’ na sana an mangyayari asin suspendido pa an prusesyon.\nIbabawal na an mga paratienda asin yaon an Calabanga Municipal Police Station na iyo an ma-implementar kan direktiva kan LGU, simbahan asin IATF, sabi pa ni Severo.\nSi Obispo Rolando Tria Tirona kan Archidocesis nin Caceres nagpaluwas na nin Circular No. 003 serye kan 2021, listahan kan general guidelines sa Domingo de Ramos, Lunes, Martes asin Miercules kan Semana Santa; Juevez santo, Viernes santo, Easter Vigil, Easter Sunday, asin celebrasyon kan sacramento.\nMayo na kan tradisyonal na ‘‘Hosanahan’’ na envuelto an mga aki alagad igwa pang pagbendisyon kan palaspas na lunad an Pade sa biseklita na iyo an gagamiton sa paglibot nganing magbendisyon.\nMagiging simple na sana an iba pang celebrasyon arog kan prusesyon kan Nazareno asin Dolorosa, lunad sa vehiculo karibay kan prusesyon kan pasos.\nAn Siete Palabras sa cathedral sa paagi na kan social media mantang an mga Parokya dai na kaipuhan magsadiring Siete Palabras. An imahen ni Hinulid asin Dolorosa ilulunad sa vehiculo nganing ilibot sa Parokya.\nAn iba pang mga dating actividades cancelado na alagad magiging estricto an simbahan sa health protocols. (DPAureus)


Napatotoohan an Guwardiyang Pretoriano | Pag-aadalan\nBASAHON SA Afrikaans Albanian Aleman Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italiano Kazakh Kikuyu Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Wolaita Xhosa Yoruba Zulu\nTaon nin 59 C.E. kaidto. Nagkapirang bilanggo an luminaog sa Roma na nag-agi sa trangkahan nin Porta Capena mantang binabantayan nin mga soldados na kapoy na sa biyahe. Nasa Bulod nin Palatine an palasyo ni Emperador Nero, na guwardiyado nin mga soldados na Pretoriano na may mga espadang nakatago sa irarom kan saindang pormal na gubing. * Pinaagi kan senturyon na si Julio an mga bilanggo niya sa Pampublikong Tiriponan nin Roma asin pinatukad sa Bulod nin Viminal. Uminagi pa sinda sa hardin na may dakul na altar sa mga diyos nin Roma pati sa lugar kun sain nagmamartsa saka nagsasanay an mga soldados.\nSarong inukit na nagpapahiling kan mga soldados na Pretoriano na pinaghuhunang hali sa Arko ni Claudio, itinugdok kan 51 C.E.\nKabilang sa mga bilanggo si apostol Pablo. Pirang bulan bago kaini kan nakalunad siya sa barkong sinasalpok nin bagyo, sinabihan si Pablo kan anghel nin Diyos: “Ika kaipuhan na tumindog sa atubang ni Cesar.” (Gui. 27:24) Maeeksperyensiyahan na daw iyan ni Pablo? Mantang tinatanaw niya an kabisera kan Imperyo nin Roma, siguradong nagirumduman niya an sinabi sa saiya kan Kagurangnan na Jesus sa Tore nin Antonia sa Jerusalem. “Kusugi an buot mo!” an sabi ni Jesus. “Huli ta kun paanong ika nagtao nin lubos na patotoo sa mga bagay manungod sa sako sa Jerusalem, ika kaipuhan man na magpatotoo sa Roma.”—Gibo 23:10, 11, NW.\nTibaad nagpundo nguna si Pablo tanganing hilingon an Castra Praetoria—sarong dakulang kuta na may halangkaw na lanob na gibo sa pulang adobe asin may mga tore. Nakaistar sa kuta na iyan an mga miyembro kan Guwardiyang Pretoriano, na nagseserbing mga badigard kan emperador, saka pulis kan siyudad. Huling may 12 tropa * nin mga Pretoriano asin nagkapirang tropa kan siyudad na nakaestasyon duman, an kuta puwedeng istaran nin nagkapirang ribo na soldados, kaiba an mga kabalyero. An Castra Praetoria sarong pagirumdom kan ginigikanan nin kapangyarihan kan imperyo. Huling an Guwardiyang Pretoriano an responsable sa mga bilanggo hali sa mga probinsiya, pinanginotan ni Julio an saiyang grupo na nag-agi sa saro sa apat na mayor na trangkahan. Pagkatapos nin peligrosong biyahe sa laog nin nagkapirang bulan, sa katapustapusi nadara niya an saiyang mga bilanggo sa itinalagang destinasyon ninda.—Gui. 27:1-3, 43, 44.\nAN APOSTOL NAGHULIT NA “MAYO NIN ULANG”\nDurante kan biyahe, nag-ako si Pablo nin mga bisyon hali sa Diyos na ipinapaisi na an gabos na tripulante makakaligtas sa pagkawasak kan barko. Mayong maraot na nangyari sa saiya kan kinagat siya nin makamandag na halas. Pinarahay niya an mga may hilang sa isla nin Malta, asin an mga taga duman nagpuon na magsabi na siya sarong diyos. Posibleng nakaabot sa mga superstisyosong Guwardiyang Pretoriano an bareta manungod sa mga pangyayaring iyan.\nNahiling na ni Pablo an mga tugang hali sa Roma na ‘nagsabat sa saiya sa Saudan nin Apio asin Tulong Taberna.’ (Gibo 28:15, NW) Mawot ni Pablo na ikapahayag sa Roma an maugmang bareta, pero paano niya iyan magigibo kun nakabilanggo siya? (Roma 1:14, 15) Iniisip nin nagkapira na dadarahon an mga bilanggo sa kapitan kan guwardiya. Kun totoo iyan, posibleng marhay na dinara si Pablo sa Prepekto kan mga Pretoriano na si Afranius Burrus, na tibaad an ikaduwa sa emperador kun manungod sa kapangyarihan. * Sa paano man, imbes na bantayan nin mga senturyon, sasaro na sanang ordinaryong soldados na Pretoriano an nagbabantay ki Pablo. Tinugutan si Pablo na mag-areglar kan sadiri niyang dagusan asin magpadagos nin mga bisita patin hulitan sinda na “mayo nin ulang.”—Gibo 28:16, 30, 31, NW.\nAn Guwardiyang Pretoriano kan Panahon ni Nero\nIpinapahiling sa sinsilyong ini kan inot na siglo an kampo kan mga Pretoriano\nNanumpa an mga Pretoriano na poprotektaran an emperador asin an pamilya kaini. Kun sinda nasa kampanya militar, dinadara ninda an saindang estandarte na may ladawan kan emperador saka mga kalasag, na sa parate may nakalaag na disenyo nin mga amamatak (scorpion), an simbulong bituon ni Tiberio Cesar. Sakop kan mga tribuno asin senturyon, sinda man an nagpapadanay nin areglo sa mga karawat saka sa mga teatro patin nagtatabang sa mga bombero. Nagseserbisyo an mga soldados sa laog nin 16 na taon, bakong arog kan yaon sa mga hukbo na 25 taon, asin nagreresibi nin tripleng bayad, kadakol na bonus, asin dakulang bayad pag nagretiro. Ginagamit man an mga Pretoriano sa pagpasakit asin paggadan sa mga bilanggo. Kasunod kan ikaduwang pagkabilanggo, si Pablo posibleng ginadan bilang martir nin mga soldados na arog kan mga soldados na hininguwa niyang iligtas.—2 Tim. 4:16, 17.\nNAGPATOTOO SI PABLO SA SARADIT ASIN SA DARAKULA\nAn lanob kan Castra Praetoria sa ngunyan\nBilang parte kan saiyang hudisyal na katungdan, tibaad may mga ihinapot si Burrus ki apostol Pablo, magsalang sa palasyo o sa kampo kan mga Pretoriano, bago iprinesentar ki Nero an kaso. Dai pinalampas ni Pablo an pambihirang oportunidad na ini na ‘magpatotoo sa saradit asin man sa darakula.’ (Gui. 26:19-23) Ano man an tibaad nagin paghusgar ni Burrus, bako na sa kampo kan mga Pretoriano ibinilanggo si Pablo. *\nDakula an inarkilang dagusan ni Pablo kaya puwede niyang padaguson an ‘mga puon nin mga Judio’ asin na patotoohan sinda saka an dakul na ‘nagduruman sa saiyang nauuntukan.’ An mga soldados na Pretoriano na yaon duman nadadangog man siya mantang lubos na ‘nagpapatotoo’ sa mga Judio manungod sa Kahadian asin ki Jesus, ‘magpuon aga sagkod banggi.’—Gui. 28:17, 23.\nDurante kan pagkabilanggo ni Pablo, nadadangog siya kan mga soldados mantang idinidikta an mga surat\nAn tropang Pretoriano na nakabantay sa palasyo riniribayan aroaldaw pag mga alas dos nin hapon. Regular man na riniribayan an guwardiya ni Pablo. Sa laog kan duwang taon na pagkabilanggo ni Pablo, nadadangog siya kan mga soldados mantang idinidikta niya an mga surat para sa mga Kristiyanong taga-Efeso, taga-Filipos, taga-Colosas, asin Hebreo asin nahihiling siyang naggigibo mismo nin surat para sa sarong Kristiyano na an pangaran Filemon. Mantang nakabilanggo, tinawan ni Pablo nin personal na atensiyon an sarong naglayas na oripon, si Onesimo, ‘na sa saiya siya nagin ama mantang nasa mga gapos nin bilangguan,’ asin pinabalik ini sa saiyang kagurangnan. (Filem. 10) Mayong duda na nagpahiling man si Pablo nin personal na interes sa mga nagbabantay sa saiya. (1 Cor. 9:22) Maiimahinar nanggad niyato na hinahapot niya an sarong soldados kun para sa ano an manlain-lain na kabtang nin pangalasag dangan ginagamit niya sa paggibo nin marahay na ilustrasyon an impormasyon na iyan.—Efe. 6:13-17.\n‘ITARAM AN TATARAMON NIN DIYOS NA DAI NIN TAKOT’\nNakatabang an pagkabilanggo ni Pablo na ‘urog pang ikapalakop an ebanghelyo’ sa gabos na Guwardiyang Pretoriano asin sa iba pa. (Fil. 1:12, 13) An mga nakaistar sa Castra Praetoria may mga koneksiyon sa bilog na Imperyo nin Roma, saka sa emperador patin sa kadakul na kasararo kaini sa harong na kompuwesto nin mga miyembro kan pamilya, suruguon, asin oripon, na an nagkapira nagin mga Kristiyano. (Fil. 4:22) Paagi sa daing takot na pagpapatotoo ni Pablo, nagkaigwa nin kusog nin buot an mga tugang sa Roma na ‘itaram an tataramon nin Diyos na dai nin takot.’—Fil. 1:14.\nAno man an kamugtakan niyato, makakapagpatotoo kita sa mga tawong nagtatao sa sato nin lain-lain na serbisyo\nAn pagpapatotoo ni Pablo sa Roma nakakaparigon man sa buot mantang ‘ihinuhulit niyato an tataramon sa marahay na panahon asin sa masakit na panahon.’ (2 Tim. 4:2, NW) May nagkapira sa sato na dai makaluwas sa harong, nasa nursing home o ospital, o nakabilanggo pa ngani huli sa satong pagtubod. Ano man an kamugtakan niyato, makakapagpatotoo kita sa mga tawong nagduduman sa satong harong, arog kan mga tibaad nagtatao sa sato nin lain-lain na serbisyo. Kun daing takot kitang nagpapatotoo sa lambang pagkakataon, nahihiling niyato mismo na ‘an tataramon nin Diyos dai nagagapos.’—2 Tim. 2:8, 9.\nSarong inskripsiyon na may pangaran ni Sextus Afranius Burrus\nSi Burrus posibleng ipinangaki sa Vaison-la-Romaine, na ngunyan nasa timog na parte kan Pransia, kun sain nakua kan 1884 C.E an sarong inskripsiyon na may pangaran niya. Kan 51 C.E., ilinangkaw siya sa posisyon na solamenteng Prepekto kan Guwardiyang Pretoriano ni Agrippina the Younger, an agom asin sobrina ni Claudio Cesar. Sinanay ni Agrippina an hoben niyang aki na si Nero para sa katungdan na emperador paagi sa duwang paratukdo. An saro iyo an bantog na soldados na si Burrus, na iyo an nagtao nin pangmilitar na pagsasanay. An saro pa iyo an pilosopong si Seneca, na iyo an nagsanay kan intelihensiya ni Nero. Kan huri, ipinahilo ni Agrippina an saiyang agom. Bago magluwas an bareta kan pagkagadan ni Claudio, dinara ni Burrus si Nero sa Castra Praetoria asin ipinaproklamar sa Guwardiyang Pretoriano bilang emperador, kaya mayo nang maginibo pa an Senado kundi akuon iyan. Kan ipagadan ni Nero an saiyang ina kan 59 C.E., tinahuban ni Burrus an krimen. An Romanong mga historyador na si Suetonius asin Cassius Dio nagsabi na hinilo ni Nero si Burrus kan 62 C.E.\n^ par. 2 Hilingon an kahon na may titulong “An Guwardiyang Pretoriano kan Panahon ni Nero.”\n^ par. 4 An sarong tropang Romano kompuwesto nin sagkod sa 1,000 soldados.\n^ par. 7 Hilingon an kahon na may titulong “Sextus Afranius Burrus.”\n^ par. 9 Kan 36/37 C.E., ipinabilanggo diyan ni Tiberio Cesar si Herodes Agripa huli sa pagsabi kaining dai mahahaloy magigin emperador si Caligula. Kan magtukaw sa trono si Caligula, ginibo niyang hadi si Herodes.—Gui. 12:1.


Camarines Sur 3rd District Congressman Gabriel H. Bordado Jr. liwat kinukontra an pagbuhay kan Absolute Divorce Bill sa ginigibong ‘‘railroading’’ sa Committee on Population and Family Relations sa Camara-Baja kan pag-aprubar kan bill na mayong konsultasyon sa publiko.\nSi Bordado antes nanindugan sa congreso nganing kontrahon an absolute divorce bill nagsabi na sa saiyang paglibot-libot sa mga residentes sa barangay asin sa iba pang sektor sa saiyang distrito dakul an nagpapabor na dapat ibasura an pagbuhay kan bill.\nSa administrasyon pa ni dating Presidente Gloria Macapagal-Arroyo ibinasura na an debate sa bill sa presenting administrasyon pig-prubaran man na buhay ni Senador Manny Pacquiao alagad sa ngunian nabuhay na naman.\nAn Catolico Romano an padagos kan saindang panindugan kontra sa ano man na divorce bill.\nSinabi ni Bordado an divorce bill ngunian na panahon nin pandemya dai napapanahon nganing urulayan sa tahaw kan padagos na paglangkaw kan coronavirus disease yaon pa an homa kan delta variant.\nPigdedenuncia ni Bordado an aksyon kan Committee on Population and Family Relations sa ‘‘railroading’’ kan pagpasar kan substitute on absolute divorce sa nasyon.\nAn bill kontra buot kan ‘‘Filipino value’’ na mapreserbar an marhay na iribahan kan mag-agom nganing dai man ma-apektaran an saindang mga aki, sabi pa.\nSi Deputy Speaker Lito Atienza saro sa nangengenutan nganing ulangon an bill alagad saindang kinokundenar huli kan ‘‘railroading’’ na ginigibo kan komite na saro sa nangengenot si Albay 1st District Congressman Edcel Lagman.\nSi Lagman na iyo an padreno kan ‘‘House Bill No. 100 on the enactment of an Absolute Divorce Law’’ nagtutubod na napapanahon nang enmiendahan an ley mantang an Filipinas iyo na sana an nasyon sa kinaban na kontra sa absolute divorce, afuera kan Vatican City state.\nMismo si House Speaker Lord Allan Velasco pabor sa ginibong pag-enmienda sa nagkaperang mga probisyones nganing maging nang ley an ADL. (DPAureus)\nHeneral Guillermo Eleazar (sa wala) nagkortesiya sa opisina ni Alcalde Nelson Legacion (sa tahaw) sa City Hall mantang presente si Camarines Sur 3rd District Congressman Gabby Bordado (sa too) (Mike Martinez)


Si Michelle Obama\nSi Michelle LaVaughn Robinson Obama (namundag Enero 17, 1964) iyo an agom kan ika-44 asin nakatukaw na Presidente kan Estados Unidos, si Barack Obama. siya man kaenot-enoteng Aprikano-Amerikanong Enot na Gining kan Estados Unidos. Nagdakula sa Bandang Habagatan kan Chicago, siya nag'entra sa Princeton University asin sa Harvard Law School. Daqngan kaninagbalik siyang Chicago asin nagtrabaho sa bupete ni Sidley Austin, kun saen nanagboan niya an mapapangagom niya. Nagtrabaho man siya sa alkalde kan Chicago na si Richard M. Daley, asin man sa University o0f Chicago Medical Center.\nSa taon na 2007 asin 2008, maigot siyang nagtabang sa kampanya kan agom niya para sa presidente, mala ta siya nagtaram bilang mayor na tagataram sa 2008 Democratic Natiional Convention. Siya may duwang aki, si Malia asin Sasha asin tugang niya ni Craig Robinson, na iyo an coach sa men's basketball sa Oregon State University. Bilang agom nin senador asin dangan kan presidente, si Michelle nagin sarong fashion icon asin modelong arogan kan mga kababaihan. Tagatolod siya kan kampanya laban sa kadukhaan asin siya dinadara an isyu manongod sa pagpukaw nin pagkagamiaw sa kapobrehan, sa nutrisyon asin maray asin tamang pagkakan.\n"Michelle Obama (nakolektang mga bareta asin komentaryo)". The New York Times.\nKinua sa "https://bcl.wikipedia.org/w/index.php?title=Michelle_Obama&oldid=143686"


Hebreo - Howling Pixel\nAn Hebreo sarong tataramong gurang na miembro kan pamíliang semetika na aproasiatika an edad sobra sa 6 milyons na taon. Ini an pinaká enot na lenguahe kan mga malainlain kan opisyal na Israel. An Hebreo iyo an tataramon na predominante kan Talmud.\nAn A [dakulang anyo] o a [sadit na anyo] (bigkas ngunyan: /ey/; bigkas kaidto: /a/) an enot na letra sa alpabetong Romano. Ini man an enot na letra sa suanoy na abakadang Tagalog asin sa makabágong alpabetong Tagalog.\nAn alef (Hebreyo: א; Arabo: ﺍ, ’alif) sarong letra sa mga abyad na Hebreyo asin Arabo.\nSi Benjamin "Bibi" Netanyahu (Hebreo: בִּנְיָמִין "בִּיבִּי" נְתַנְיָהוּ Binyamin Netanyahu; namundag Oktobre 21, 1949, sa moracoch, Israel) iyo an presenteng Primer Ministro kan Israel. Siya nagsisirbe man alabes Chairman kan Partido Likud, asin bilang kaapil sa Knesset, siya an Ministro sa Salud kan Israel, Ministro sa Pensioner Affairs, asin Ministro man sa Economic Strategy kan nasyon na ini.\nSi Netanyahu iyo an kaenot-enoteng primer ministro kan Israel na ipinangaki sa laog kan nasyon na ini pakatogdas kaini bilang sarong estado. Siya nagbali sa Pwersang Pandepensa kan Israel kan 1967 kun saen siya nagsirbe komo komandante sa Sayeret Matkal Commando Unit, na an misyon iyo an magligtas sa mga nahohostage arog kan pagsakyada kaini duman sa nahijack na eroplanong Sabena (Flight 571) kan taon 1972. Nadamay man siya sa ralaban kan Gerang Yum Kippur kan 1973 asin nakamit niya an ranggong kapitan bago natapos an saiyang serbisyo igdi. Siya natokahan bilang embahador sa United Nations poon 1984 abot 1988, nagin miembro kan Partido Likud, asin Primer Ministro poon Hunyo 1996 hanggan Hulyo 1999. Si Netanyahu nagin man Ministrong Panluwas (2002-2003) asin MInistro sa Pinansya (2003-Agosto 2005) sa gobyerno ni Ariel Sharon alagad nagdemitir huli sa dai pagka'oroyon sa Planong Pag'atras sa Gaza. Kinaputan niya an liderato giraray kan Partido Likud kan Desyembre 20, 2005.. Kan eleksyon 2006, an Likud maluya an laban mala ta 12 sanang tukawan an ginana.. Kan Desyembre 2006, si Netanyahu nagin opisyal na Lider kan Oposisyon sa Knesset asin Pamayo kan Partido Likud. Kan Agosto 2007, naretenir niya an liderato sa Partidong ini kan madaog niya sa eleksyon sa laog kan partido si Moshe Feiglish. Pakatapos kan eleksyon sa Parlamento, kun saen siya nag'ikaduwa, si Netanyahu nagbilog nin sarong koalisyon na gobyerno.. Siya an tugang kan si komandante kan Israeli Special Forces na si Yonathan Netanyahu na nagadan sa sarong hostage rescue mission; tugang pa man siya ni Iddo Netanyahu, parasurat asin dramatista.\nKan 2010, an magasin na Briton, "New Statesman", piglista siya bilang ika-11 sa "An 50 Pinakamaimpluensyang mga Tawo sa Kinaban".\nAn Bethlehem (Arabe: بيت لحم Bayt Laḥm o, Bēt Laḥm, literal na kahulogan, "Harong nin Tinapay"; Hebreo: בֵּית לֶחֶם Bēt Leḥm, Moderno: Bet Leḥem, IPA: [bet ˈleχem], literal, "Harong nin Tinapay;" Griyego: Βηθλεέμ Bethleém) sarong Palestinong syudad sa tanga' na gayo kan sa Pampang na Solnopan (West Bank), mga 8 kilometro (5.0 mi) an rayo' subangan kan Jerusalem, na may populasyon nin lumabi kumulang 30,000 katawo. Ini an kabesera kan Bethlehem Governorate sakop kan Palestinian National Authority asin sentro nin kultura asin turismo kan mga Palestino. An Biblia kan Hebreo binibisto an Beit Lehem komo iyo an syudad na ginikanan ni David asin kun saen siya pigputongan bilang hade kan Israel. An Ebanhelyo kan Bagong Tipan ni Markos asin Lukas sinasabi na an Bethlehem iyo an kinamundagan ni Hesukristong Nazaret. An banwang ini eneerokan kan pinakagurang na Krsitiyanong komunidad sa kinaban, dawa ngane totoo nagparasadit na an komunidad huli sa paghurubo' kan kadaklan sa ibang lugar. Mala' ta sa dating 90% Kristiyano igdi, ngonyan an mga Kristiyano 30% na sana kan kabilogan kan populasyon. Ini huli ta an kahiwasan kan kadagaan kaini, na dati rogaring kan mga pamilyang Kristiyano, pagsasadiri na kan mga Israelitang nagbaranwa igdi.\nAn Herusalem (Arabe: القـُدْس al-Quds; Hebreo: יְרוּשָׁלַיִם Yerushaláyim) sarong kapitolyo syudad sa Israel na gayo kan sa Dagat Mediterraneo asin Dagat Patay, mga 804,355 metro an 125,1 kilometro na rayo' subangan kan Jerusalem na may populasyon nin lumabi kumulang katawo. Ini an kabesera kan Jerusalem sakop kan Estado sa Palestina asin sentro nin kultura asin turismo kan mga Palestino. An Biblia kan Hebreo binibisto an Herusalem komo iyo an syudad na ginikanan ni David asin kun saen siya pigputongan bilang hade kan Israel.\nAng Ismael (Hebreo: יִשְׁמָעֵאל, Yishma'el, Griego: Ἰσμαήλ Ismaēl, Arabe: إِسْمَٰعِيْل, ʾIsmāʿīl) sarong persona nasasambit sa Libro nin Genesis kan biblia. Abraham ngane magkaigwang aki ta siya gurang na asin dai na maaki.\nAn Kristiyano iyo an sarong persona na nagsusunod sa Kristiyanidad, sarong monolitikong relihiyon na nakabase sa buhay asin mga katukdoan ni Jesus kan Nazareth, na iyo na an mga Kristiyano nagtutubod na Ake nin Diyos asin an Mesiyas (Kristo) na pinagpropesiya sa Lumang Tipan/Bibliya sa Hebreo.\nSi Matusalen (Hebreo: מְתוּשֶׁלַח / מְתוּשָׁלַח, "Paragarod" o "an saiyang kagadanan madara nin paghukom") iyo an lalaking sinasabing guminurang na marhay sa edad na 969, batay sa bibliya kan mga Hebreo. Sa tradisyon luwas sa napalaman sa Bibliya, siya nagadan kan ika-11\nkan Chesvan taon 1656AM (Anno Mundi, pakaLalang), pitong aldaw bago magpoon an Dakulang Baha'. Si Matusalen aki ni Enoch, ama ni Lamech, asin iyo an lolo ni Noah. Si Matusalen (Arabe, Mattūshalakh) man nasasambit sa Islam guno sa mga kadamotan nin mga osipon kan mga propetang pre-Islamiko, na pareho man an pag'araki. Dagdag pa, an saiyang pangaran ibinabale man kan mga amay na historyador arog ki Ibn Ishaq asin Ibn Hisham sa kapag'arakian ni Propetang Muhammad.\nAn Mi Ultimo Adios (Bikol: Huri Kong Paaram) tinokdâ na rawitdawit ni Jose Rizal kan banggi kaidto bago mag-abot an Des. 30, 1896. Ini an nagtaong kusogboot sa mga Pilipino na magtumang asin maglaban na sayod sa mga kagsakop na mga Kastila. Iyo ini an saro sa mga sinurat niyang ultimo bago siya pinapabadil duman sa Bagumbayan, ngonyan Liwasang Rizal na. Igwa man daa saro pa na tinago niya sa saiyang sapatos alagad nin huli ta an mga teksto kaini malibogon asin haros dai mariraw, hanggan ngonyan garo baga sarong talinhaga pa kun ano baga idto.\nPara sa mas na pankagabsan na impormasyon mapanungod sa relihiyosong denominasyon na nagsusunod sa mga katukdoan ni Joseph Smith Jr. asin kan Libro ni Mormon, hilnga sa An Mga Gibo nin mga Banal sa Huring-Aldaw. Para sa mas espisipikong impormasyon mapanungod sa Simbahan na LDS (Mormons), hilnga sa An Simbahan ni Jesukristo nin mga Banal sa Huring-aldaw.An Mormonismo komponido nin mga elemento na relihiyoso, institusyunal, asin pankultura kan mga naenot na mga Kahiroan nin mga Banal sa mga Huring Aldaw asin kan modernong denominasyon kaini na minagikan pa sa pamamayo ni Brigham Young. Lalo na, an Mormonismo nakatakod sa An Simbahan ni Jesukristo nin mga Banal sa Huring-Aldaw (LDS Church) asin Pundamentalismong Mormon. An termino bakong pankagabsan na minapanungod sa iba man na mga sanga kan grupo nin LDS siring sa Komunidad ni Kristo (Community of Christ). An terminong Mormonismo minagikan sa Libro ni Mormon, saro sa mga relihiyosong teksto nin pagtubod kaini. Base sa kapangaranan kan librong ini, an mga naenot na mga tagasunod kan pundador na si Joseph Smith Jr. iyo an pinag-apod na mga Mormons, asin an saindang pagtubod pinag-apod na Mormonismo. An termino inisyal na pinagkonsidera na may panlait na kahulugan pero bako na sa ngonyan.\nAn Teolohikong Mormonismo (Theological Mormonism) iyo an sarong porma nin Restorasyonismo (Restorationism) na minahiras nin sarong komon na kamugtakan nin mga pagtubod sa iba pa man na mga Grupo nin mga Banal sa mga Huring Aldaw, na minabale sa paggamit kan Bibliya, siring sa iba pang mga relihiyosong mga teksto na minabale sa Libro ni Mormon asin Doktrina asin mga Tipan. Ini minapalaen sa iba pang mga grupo nin mga Banal sa Huring Aldaw sa tradisyon nin huli ta ini man minaako kan Perlas nin Dakulang Kahalagahan bilang parte nin saindang kanoniko, asin ini igwang historya sa katukdoan nin kadakul na pag-agom (poligamiya), maski na ngani na an LDS na Simbahan pinaghale na an gibong ini magpoon pa kan ika-20 siglo. An Pankulturang Mormonismo (Cultural Mormonism) minabale nin sarong klase nin pamumuhay na ipinagpasunod kan Mormon na mga institusyon, asin minabale sa kultura nin mga Mormon na nabibisto sa kulturang ini, pero bako man gayong uyon sa teolohiya.\nPhilippine Benevolent Missionaries Association, Incorporated\nAn Philippine Benevolent Missionaries Association, Incorporated (tinogdas, Okt. 19,1965) sarong kasararoan na minukna ni Ruben Ecleo, Sr. na an katuyohan bakong sa pulitika, bakong sa relihiyon kundi sa pagtabang asin pagkamagturugang susog sa saiyang rehistro sa Securities and Exchange Commission alagad may makusog na mga elemento sa praktis, gawe, asin sa pagtubod na ini pinapadalagan bilang sarong kulto.\nPoon kan ini tinogdas, an pamamayo asin an pagdesisyon igdi yaon sa pamilya Ecleo. Inapod kan mga kaapil an kagtogdas kan asosasyon na si Ruben, Sr. bilang "Divine Master" na may kakayahan magbulong, may kabatiran maginterpretar kan "Akashic Records," magtokdo kan mga napapalaman sa Bibliya, asin mag-"bilocate" na boot sabihon yaon sa duwang lokasyon sa parehong momento. An mga myembro nagsasarabi man na si Ecleo, Sr., tataong magtaram Aramaic, Hebreo, Arabo, asin Sanskrito kaya nababasa niya daa an mga tagong kadunongan. Ini sinasabing nagparadakula asin nakatipon nin mga kaapil naghahale pa sa ibang mga rona' kan Filipinas mala ta nag'abot 3.5 milyon na an myembro kan taon 2002 alagad nagbaba an bilang kan mga kaapil huli sa pagkadamay kan presenteng namamayo kaini na si Ruben Ecleo,Jr sa mga kaso kriminal\nAn kwartel kan PBMA, Inc. yaon sa San Jose, probinsya nin Dinagat Islands, Rehiyon CARAGA, Filipinas kun saen natotogdok an inapod kan mga myembro na "Islander Castle"\nAn Plovdiv (Bulgaro, Пловдив; griyego, Philippopolis, "Φιλιππούπολις") iyo an ikaduwang pinakadakulang siyudad kan Bulgaria sunod sa kabesera nin Sofia na may populasyon na 341,041 katawo, taon 2013. Ini man an sentro administratibo kan Probinsya nin Plovdiv asin kan mga munisipyo sa laog kan Siyudad nin Plovdiv, kabali an munisipyo nin Maritsa asin Rodopi na sinasabing an populasyon kan mga ini sa kaenterohan nag'aabot 403,153 kan taon 2011. An Plovdiv sarong importanteng sentro ekonomiko, transporte, kultural, asin edukasyonal. Ini man an ikaduwang pinakadakulang siyudad sa historikong rona internasyunal nin Trasya, sunod sa Istanbul. An Plovdiv iyo man an ikasampolong pinakadakulang siyudad sa Balkano sunod sa Istanbul, Athenya, Belgrado, Bucharest, Sofia, Thessaloniki, Zagreb, Skopje asin Tirana.\nAn Plovdiv mayormente binabanwa nin bulgaro pero dakul man an nag'eerok igding mga gitano, turko, hebreo asin mga armenio. Ini an sinasabing kabesera sa kultura kan Bulgaria.\nAn surat Hebreo an sistemang panurat kan Hebreo asin Yidis. Igwa ining 22 letra, asin an lima sa mga letrang ini an nagriribay nin anyo pag naipapampurit an sarong taram. Pigsusurat an Hebreo puon kanan pakaliwa.\nGirumdumon: Pawala an pagbasa kaini. (Right to Left)\nTataramon na Arabe\nAn Arabe sarong tataramon na semetika, arog kan Arameo, Hebreo, Akadyo, Maltes asin iba pang idiomang parehas. Ini an solamenteng tataramon kan 22 na naciones, kaopisyal sa anum pa asin sarô sa mga idiomang opisyal kan Naciones Unidos. Ini an tataramon kan reliyon na Islam. Sa enterong kinàban sobra sa 225 milyones na katawo an nagagamit kan Arabe. An pigaapud na "Arabe" iyo an tataramon na standard asin su mga malainlain na diyalektos, maski dakola an pagkakaiba sa mga ini, arog sa pagkakaiba sa Tagalog, Bikol o Cebuano.\nAn Tel Aviv (Pagsayod sa Ingles: /ˌtɛl əˈviːv/), opisyalmente Tel Aviv-Yafo (Hebreo: תֵּל־אָבִיב-יָפוֹ, Hebreo "Spring Mound"-Jaffa; Arabo: تل أبيب Tall ʾAbīb), iyo an ikaduwang pinakamatawong siyudad sa Israel, na may populasyon na 404,400. An siyudad namomogtak sa parte kan Mediteraneong kosa kan Israel asin ini may hiwas na 51.4 kilometro kwadrado (19.8 mi kwadrado)). Ini man an pinakadakula asin pinakamatawong lugar sa Gush Dan, erokan kan 3.3 milyon na residente (2010). An siyudad sakop kan munisipyo nin Tel Aviv-Yafo, asin an namomoon iyo si Ron Huldai. An mga residente igdi inaapod na Tel Avivim.


Sarong Bikolano an enot naka-isi na idedeklara an Martial Law ni Presidente Ferdinand Edralin Marcos sa enterong Pilipinas kan Septyembre 1972.\nSi Francisco “Kit Tatad” na taga Catanduanes, 27 anyos na parasurat asin peryodista, iyo an press secretary.\nSiya an nagbasa kan Presidential Proclamation 1081 na nadalan kan enterong nasyon sa black and white TV asin nadangog sa transistor radyo sa enterong Pilipinas kan Septyembre 23 kan kaparehong taon.\nAko kaidto 22 anyos na branch manager kan PT& T (Philippine Telegraph and Telephone Company) sa Naga, correspondent kan Manila Chronicle sa Bikol asin Radyo Patrol reporter kan radyo DZRB/ABS- CBN Naga.\nKan panahon na idto trangkilo man an buhay sa Naga apuera kan mga baro-bareta arog kan mga NPA sa Tigaon, Camarines Sur asin mga mariribok na aktibista sa mga eskwelahan arog kan UNC, Ateneo asin Sta. Isabel. Alagad sa Metro Manila asin ibang mataong ciudad asin provincia medyo maribok-ribok na.\nAn medya, radyo asin prensa, sa Naga aktibong marhay mala ta pigkokonsiderar na “the fightingest media” sa Bikol, may labing 20ng diyaryo kabali na an daan na Bicol Mail asin Naga Times. Pinaka-libre kuno an mga kometarista asin parasurat sa Bikol na nagtataga-kontra sa administrasyon kan gobyerno arog kadto ka Luising General, Tony Carpio, Pidong Tria asin Sitong Palmiano. Saka an juven pa kaidto na si Henry Briguera.\nKaya palan an mga student leaders sa Bikol asin duman sa Manila aktibo sa mga student councils asin organizations, kaayon sa maniba-ibang grupo na an nasa likod palan mga politiko arog ki Marcos, Aquino, Lopez, etc.\nPati an mga rebelde nagkabaranga, idtong mga Lava asin Taruc versus Dante, Sumulong, atbp. (kumunista versus socialista).\nSa Manila may mga diyaryo nasyonal arog kan Manila Times, Manila Chronicle, Philippines Herald, Evening News, asin Manila Bulletin, dakol na nin mga bareta, column asin opinyon kontra sa gobyerno na pinapanginotan kadto ni Presidente Marcos, gulpi nang tuyaw, gulpi nang kantyaw.\nSa enterong kinaban mahiro na an mga movemiento kan mga estudyantes lalo na sa pagkontra sa Vietnam War na embuelto an Amerika sa sarong lado asin sa balyong lado an Tsina asin an Union of Soviet Socialist Republics (USSR).\nNagigiromduman ko kan panahon na idto an maguin aktibista pig-aapod nang komunista alagad uso na kadto na an mga jovenes asin estudyantes non-comformist o dai nagkokomporme basta-basta sa mga palakaw kan gobyerno lalo na sa nakatukaw na Presidente.\nSikat ka kun nagkokontra, rebolusyonaryo asin nagtatatsar o nagtutuyaw sa mga palakaw kan gobyerno asin mga politiko maski mayo man basehan an pagkontra. Ta iyo an uso.\nKan yaon ako sa UP Los Baños aktibo na ako sa campus politics and journalism, Sarong Banggui Organization kan mga Bikolano. Nawaraan na nin pagtubod sa pig-aapod na classroom education lalo na kan magpoon nang mag-teach-in kada Viernes na maghapon sa Soils Department Building/UP College of Agriculture si Jose Maria Sison, Nur Misuari asin Ben Muego dapit sa “national democracy”(1966-1968). An bibliya ko kadto bako lang an nakasurat sa Philippine Collegian, student publication kan UP, na pinapamayuhan ni Enrique Voltare Garcia IV, editor-in chief, kundi an libro ni Joma na “Towards National Democracy”. Pero dai ako nag-ayon sa Kabataang Makabayan o KM na an pagtubod mi an boot sabihon Ki Marcos o Samahang Demokratikong Kabataan (SDK) na an bansag niyamo Samahang Double Knit. Nagbale kami sa Khi Rho Movement na pinapanginotan kadto ni Manny Arejola na sarong Bikolano asin Atenista kumo presidente saka ni Fr. Edicio Dela Torre SVD, bilang chairman. Idto palan an bansag samo mga clerico facists ta pugol kan Simbahang Catolico kontra sa Rebolusyon pero pabor sa land reform. Kabali sa grupo mi si Obispo Bong Baylon kan Legazpi na estudyante pa man kadto.\nMaski nag-eeskwela ako sa Los Baños nin kursong Agrukultura pero nag-iiba na ako sa mga demonstrasyon asin protesta arog kadto sa Agri-Fina Circle sa Manila na minadurar nin semana sagkod bulan kaya pinapuli na tulos ako sa Bikol kan sakong mga magurang ta tibaad daa magadan ako. Pero padagos an aktibismo. Iribahan na kami sa UNC na Alex Abad, Roger Tormes, Cesar Mascariñas, Mel Regis bilang mga Khi Rho activist members suway man sa KM o Kabataang Makabayan na Alfonso Llaguno, Jose Camano, saka Sal Panelo.\nNakalibot an grupo mi sa mga uma sa Naga, Magarao, Tigaon asin iba pa sa pagtukdo nin land reform sa mga para-oma, paratanom asin parahagot nin abaka na an nagdadangog samo mga membros palan kan KM asin mga NPA na arog ka Kumander Tangkad, asin Kumander Benjie, Eddie Pilapil asin Marco Baduria.\nRibong na an balanak kan mga aktibista digdi sa provincia ta an mga darakulang politiko sa itaas nag-dudurulak na. Idto palan nagpoporuon na mag shadow boxing an mga politiko arog ki Vice-Presidente Fernando Lopez, na boot magsangli ki Marcos. An PT &T palan na pigtratrabahuhan ko kadto gagamiton sa “Bilang ng Bayan” kun nadagos an presidentail election nganing medaling makua an resulta. Alagad natunugan ni Marcos an plano kan opposisyon kaya tanganing siya man guiraray an Presidente sa tahaw kan patakot na mapasa-irarom kan mga kumunista asin NPA an nasyon bigla niyang pigdeklara an Martial Law.\nAn mga Bikolano nagkabirigla ta bago palang magaba an Colgante durante kan sakay ki INA kan Septyembre 18 na labing 100 an gadan asin kadakul an nagkarulugadan.(Sabi sa Marcos Diaries pinirmahan an Proclamation Septembre 17).\nPara sa mga Bikolano idto an pinakadakulang trahedya sa aldaw na gayo kan sakay ni Nuestra Señora de Peñafrancia, an Ina asin Patrona kan Bicolandia.\nPara sa mga Pilipino an pinakadakulang trahedya an deklarasyon kan Martial Law, maski itinutugot kadto kan 1935 Constitution. * * * Mag-antabay sa programang “INI AN TOTOO” kada Sabadong alas 9:30 nin aga (oras sa Pilipinas) sa OK Bangon FM, 97.5 KHZ/PBN TV 5, Caceres cable,Sky cable asin facebook live streaming worldwide. Program hosts: Ervin Borja and Ernie Verdadero.


Mayon 360° Ultramarathon - Wikipedia\nMayon 360° Ultramarathon\nMga medalya nin nakaantos kabali an Mayon 360° Ultramarathon kan 2012\nAn Mayon 360° Ultramarathon sarong taon-taon na padalagan sa palibot kan Bulkan Mayon sa Albay, Filipinas na nagpoon kan 2011. Minaagi an rota kaini sa tinampo na minalibot sa bulkan na binabagtas an 77 na mga barangay kan 7 banwaan asin 3 syudad. Igwa ining lawig na 80 kilometros poon sa Syudad nin Legazpi pasiring sa Syudad nin Ligao, dangan Syudad nin Tabaco balik sa Plaza Peñaranda. Saro ini sa mga atraksyon sa Magayon Festival kan probinsya nin Albay.\nMga banwaan asin syudad sa palibot kan Bulkan Mayon\nNagpoon an kaisipan kan padalagan taon 2008 kan magkanumpongan si Yves Yu, myembro kan Jaycees International (JCI) kan Syudad nin Legazpi, asin si Ret. Maj. Gen. Jovenal Narcise kan Pwersas Armada kan Filipinas (AFP) sa Inot na Mayon Trail Run (MTR) kun sain kagpadalagan an JCI. Inagda ni Yu si Narcise, sarong aktibong paradalagan asin kagpadalagan nin mga ultamaraton, na itokon an tinampo palibot sa Bulkan Mayon.\nKan 2011, hinimo kan JCI an aktibidad kun sain napili bilang direktor nin padalagan si Narcise sa irarom kan mga pampantayan kan Philippine Association of Ultrarunners (PAU). Sa sarong urulay kaiba si Joey Salceda sa Opisina kan Gobernador, itinugot na magin kabtang kan Magayon Festival an Mayon 360 Ultramarathon. Ini an inot na karera nin ultamaraton na pinapadalagan sa irarom kan PAU asin nin sarong lokal na gobyerno sa luwas kan Metro Manila.\nSa inot na taon kan padalagan, igwa nin 69 na partisipante an nagpoon alagad 59 sana kaini an nakaantos sa laog nin 15 oras. An pinakainot na kampeon kan iyo Willy Rotich sa oras na 6:07:24 na sinundan ni Alley Quisay (6:41:08) anas gikan sa Kenya. Duwang Bikolano an nagsunod, si Mario Maglinao (7:09:20) kan Syudad nin Legazpi asin Franklin Peñalosa (07:29:04) kan Syudad nin Naga.\nPoon kan 2014, idinugang sa kompetisyon an kategoryang 2-katawo (40 kilometros) asin 4-katawo (20 kilometros). Ngunyan na taon, idinugang an distansyang 160 kilometros sa mga kategorya.\nSi Franklin Peñalosa, ikaapat kan 2011\nAn pinakainot na kampeon kan iyo Willy Rotich sa oras na 6:07:24 alagad kapot ni Maglinao an rekord sa Pangkagabsan na Kampeonato sa oras na 6:01:09 na naigurit kan 2014 mantang si Anette Agura an pinakamarikas sa Kababaihan sa oras na 7:49:56 na naigurit kan 2013.\n# kan Kaayon\n80 Kilometros sa Kalalakihan 6:01:09 Mario Maglinao Syudad nin Legazpi Abril 5, 2014\n80 Kilometros sa Kababaihan 7:49:56 Anette Agura Metro Manila Abril 6, 2013 26\nSa ginibong tiripon kan Association of Tourism Officers of the Philippines sa Syudad nin Roxas, Capiz kan 2011, nag-ako an tagapadalagan kaini nin gawad sa kategoryang Best Tourism Event: Sports/Wellness Category Provincial Level.\n↑ 1st Mayon 360°: 50 Mile Ultra Marathon Wowlegazpi.com (pighugot 2015-03-16)\n↑ Albay bags national tourism awards Inquirer (pighugot 2015-03-16)\n↑ Race Director’s Report: 1st Mayon 360 50-Mile Run Baldrunner.com\n↑ Maglinao, Raterta rule Naga 21K run Philstar.com (pighugot 2015-03-17)\n↑ Result: 1st Mt Mayon 360° - 50-Mile Ultra Marathon Race Bald Runner\n↑ Ultra marathon champ maintains title by jogging every morning, avoiding vices that weaken immune system Business.highbeam.com (pighugot 2015-03-17)\n↑ Official Result: 2014/4th MAYON 360-Degree 80K Ultra Marathon Race Baldrunner.com\nPanindog sa Facebook\nPinaghugot gikan sa "https://bcl.wikipedia.org/w/index.php?title=Mayon_360°_Ultramarathon&oldid=153836"\nLast edited on 24 Marso 2015, at 01:59


Salog Amazon - Wikipedia\nAn mapa na ipinapahililng an siko-siko kan bulos nin Salog Amazon\nAn Salog Amazon (US: /ˈæməzɒn/ o UK: /ˈæməzən/; Spanish and Portuguese: Amazonas), sa Sud Amerika iyo an pinakadakulang salog sa kinaban, kun sa wawa asin rikas kan bulos kaini an pag'uurulayan asin an ikaduwang pinakahalaba (6,400 km) sa bilog na kinaban, segunda sa Salog Yangtze, Tsina, na may labang 6,418 km.\nAn katubigan sa Salog Mantaro sa lugar kan Cordillera Rumi Cruz sa Peru iyo an kapo'ngalan na hinahalean kan tubig nadalihig sa salog kan Amazon. An mga Salog Mantaro asin Apurimac nasarapong asin kairiba pa an ibang mga sipi iyo an naporma kan Salog Ucayali na sinsabat an Salog Marañón sa iraya kan Iquitos, Peru, asin ta an mga ini iyo an konsideradong mayor na sanga kan Amazon. An mga taga-Brazil nginaranan an seksyon na ini Salog Solimbes sa bandang itaas kan pagsarapong naman kaini. An apod kan mga tagaBrazil iyo an Pagsarapong kan mga Katubigan.\nKinua sa "https://bcl.wikipedia.org/w/index.php?title=Salog_Amazon&oldid=182033"\nHuring binago an pahinang ini kaitong 21 Abril 2019, alas 09:58.


Ano kaipuhan kan Kristyano na sunudon na katogonan sa Lumang Tipan?\nHapot: Ano kaipuhan kan Kristyano na sunudon na katogonan sa Lumang Tipan?\nSimbag: Kaipuhan tang maaraman na an katogonan sa Lumang Tipan itinao para sa nasyon kan Israel, bakong sa mga Kristyano. Nagkapira sa mga katogonan an itinao sa mga Israelita tanganing maaraman ninda kun pano mag sunod asin makatao nin kaogmahan sa Dios (halimbawa an Sampulong Togon). An ibang katogonan man itinao sa mga Israelita tanganing makanood sinda kun pano magsamba sa Dios asin kun pano mag atang para sa kasalan (Pagatang nin Sakripisyo). An ibang katogonan itinao tanganing an mga Israelita magkaigwa nin kaibahan sa ibang nasyon (an katogonan sa pagkakan asin pag bado). Mayo sa mga katogonan sa Lumang Tipan an nag gagakod sa mga Kristyano ngunyan. Kan si Hesus magadan sa Krus, tinuldukan niya na an mga katogonan kan Lumang Tipan. (Roma 10:4; Galacia 3:23-25; Efeso 2:15).\nMantang tinuldukan na ni Hesus ang katogonan kan Lumang Tipan, kita ngunyan nasa irarom na kan katogonan ni Hesus (Galacia 6:2), na iyo an “mamotan mo an Kagurangnan mong Dios sa bilog mong puso, asin sa bilog mong kalag, patin sa bilog mong isip...asin mamotan mo an saimong kataed siring sa saimo man sana” (Mateo 22:37-39). Kun kita nagsusunod kan duwang katogonan na ini, nasusunod ta an gabos na hinahagad ni Kristo sato: “An duwang pagboot na ini nakakasakop kan bilog na katogonan, asin kan mga profeta” (Mateo 22:40). Tandaan ta ini, dai nangangahulugan na an katogonan sa Lumang Tipan dai nang pakinabang satuya ngunyan. Kadakol na katogonan sa Lumang Tipan na yaon sa kategoriya kan “mamoot sa Dios” asin “mamoot sa satuyang kapwa.” An katogonan kan Lumang Tipan magayon na giya tanganing maaraman ta kun pano mamotan an Dios asin an satuyang kataed. Sa parehong paagi, sala man na sabihon ta na an katogonan sa Lumang Tipan aplikable sa mga Kristyano ngunyan. An katogonan sa Lumang Tipan saro, (Santiago 2:10). Gabos aplikable o mayong aplikable. Kun ginibo na ni Hesus an ibang katogonan, arog kan atang nin sakripisyo, ginibo niya na an gabos na katogonan.\n“Huli ta ini iyo an pagkamoot nin Dios, na kita magotob kan saiyang mga togon: asin an saiyang mga togon bakong magabat”(1 Juan 5:3). Si gabos na katogonan sa Lumang Tipan yaon sa Sampulong Togon. Siyam sa Sampolong Togon malinaw na inuuru-otro sa Bagong Tipan (gabos maliban sa katogonan manongod sa Aldaw nin Sabbath). Kun namomoot kita sa Dios, dai kita masamba sa mga dios-diosan o ma luhod sa mga idolo. Kun namomoot kita sa satuyang mga kataed, dai ta sinda gagadanon, dai kita maputik sa sainda, dai ta sinda lolokohon asin dai ta sinda hahabunan. An katoyohan kan katogonan sa Lumang Tipan iyo an ipahiling sa tawo an saindang kaluhayaan asin dai nin kakayahan na magsonod kan katogonan asin itukdo kita sa pangangaipo ki Hesu-Kristo bilang satuyang Paraligtas (Roma 7:7-9; Galacia 3:24). An katogonan sa Lumang Tipan dai tinao kan Dios tanganing magin katogonan para sa gabos na tawo para sa gabos na panahon. Kaipuhan tang mamotan an Dios asin mamotan an satuyang mga kataed. Kun susunodon ta an duwang katogonan na iyan, magigibo ta an gabos na hinahagad sa satuya kan Dios.


Minatubod Ako Sa Diklom: AN TRAHEDYA KAN GAZA\nSa panahon kan Counterstrike asin iba pang ralaban, pano kita tinatablahan kan mga pangyayari sa kinaban arog kan giyera sa Gaza? Bako kitang istranghero sa mga kariribokan, sa mga pangyayari arog kan ralaban armas nin huli ta igwa man kitang sadiring bersyon kaini sa Mindanao man o sa iba pang parte kan satuyang binibilog na nasyon. An gobyerno na nagsusuporta kan satuyang militar igwa man kan sadiri nindang pakikilaban sa mga pigsasabi tang rebelde. Sa satuyang pagpuon man sa eskwelahan, pigtutukdo man satuya sa kasaysayan an mga pakikilaban kan satuyang mga bayani, puon kan pag-abot kan mga parasakop. Igwa man kitang sadiring bersyon kan rebolusyon, alagad nin huli sa kahaloyan na kaini asin sa pagiging parte na sana kaini kan satuyang kasaysayan, minaabot ini nang arog kan impormasyon na inaako niyato gikan sa telebisyon. Nahiling ta man na an ideya kan nasyon parati nakabasi sa mga kariribokan, rebolusyon, tawo tumang sa kapwa tawo, ideya kontra ideya. Asin ini man an kadaklan pang kawsa kan mga giyera arog kan Gaza. An paghiling kan tawo sa kapwa-tawo, kun ini ‘iba’o ‘kaiwal’. Sabi ngani kan pilosopong si Thomas Hobbes, ‘ An tawo, sarong lobo, sa saro pang tawo.’\nAn Israel bilang sarong nasyon, igwa nang halawig na kasaysayan bilang sarong banwaan na nagtutubod na sinda an piniling banwaan nin Dios. Bilang banwaan man sinda nagsapo na nin makuring pangyayari arog baga kan Holocaust, na kun hihilingon, marahay na gayo an publisidad asin an kamawotan na ini dai naman mangyari giraray. Kun kaya dakul na mga osipon, rawitdawit, dyornals (arog kan diary ni Anne Frank) asin iba pang babasahon asin pag-adal kan nasabing pangyayari asin an anuman na paghiro kan mga Hudyo parati nakadepende sa kun ano an sinapo ninda. Ini dai ta dapat lingawan. An daan na tipan man kan Bibliya sarong kasuratan nin mga giyera asin ralaban kan banwaan na pinili nin Dios. Kun siring igwang halawig nang istorya an mga Hudyo sa pakikilaban. Kun kaya, hinihiling ko na an pangyayaring ini sa Gaza asin an mga opensibang ginigibo asin ginigibo kan mga Hudyo, saro sanang manipestasyon pa kan nakaaging pangyayari kan Ikaduwang Giyera sa Kinaban, kun sain an mga Hudyo an makuring nagsapo. May pinagaapod kitang Anti-semitism, iyo ini an pagkaungis sa mga Hudyo asin ano man na may koneksyon sainda, siring na igwa kitang mga suba man o patotoo sa mga Intsik, Bombay asin Arabo. Kan aki pa ngani ako, an apod ko sa mga nagpapasakit sa Kristong iprinuprusisyon, mga ‘udiyo’ na pigtatakotan mi, ta garo baga mga nakilhagan, arog kan mga maskara kan Moriones, na naaraman ko nasanang ini mga suldados na Romano asin bako man mga ‘udiyo’.\nSa panahon na an kadaklan satuya mga pulang saksi kan mga pangyayari sa Gaza, paano niyato inaako an mga impormasyon kan mga bilang kan nagadan, an mala-pelikulang pagpapasabog kan mga edipisyo sa makabalyong parte, an mga garo paputok na pag-atake kan Israel? Ngonyan, nagriribok an kinaban sa mga pangapodan na punduhon na an giyera, na garo baga ini sana an pinakaproblema kan gabos. Alagad bako ini an kaso. Kadakul pang Gaza sa kinaban asin sa buhay mismo kan tawo na kaipuhan tang tawan nin atensyon. Asin an giyerang ini, bako nang bago, nagbabago sana kita nin armas, nagbabago sana kita nin kasurog asin kaiwal, nagbabago sana an satuyang mga opinyon asin pangapodan, siring na pigburubalyo ta an mga channels kan satuyang telebisyon.\nPosted by Kristian Cordero at 1:03 PM


Syudad nin Cebu - Wikipedia\n(Pinagbalikwat gikan sa Cebu (Cebu))\nPara sa ibang gamit, hilingon an Cebu (klaripikasyon).\nMapa kan ciudad nin Cebu, ika--19 Siglo\nCiudad nin Cebu\nMapa kan provincia kan Cebu na ipinapahiling an lokasyon kan ciudad kan Cebu\nRehiyon Sentral na Visayas\nMga Distrito enot asin ika-2ng distrito kan Ciudad nin Cebu\nMga Barangay 80\nKlase nin Ganar: 1a klase; urbanisado\nAlkalde Tomas D.R. Osmeña (BO-PK/Lakas-CMD)\nNagin ciudad February 24, 1937\nOpisyal na Websayt www.cebucity.gov.ph\nPisikal na Kamugtakan\nHiwas 291.2 km²\nCoordinates 10°17' N 123°54' E\nCiudad nin Cebu an kapitolyo kan Provincia nin Cebu sa Republika kan Filipinas. Ini an ikaduwang pinakáimportanteng area metropolitan sa nacion. Namomogtak ini sa subangan na babayon kan Isla nin Cebu. Ini an pinakágurang na ciudad sa enterong Filipinas asin an primerong banwaan na ginibong ciudad asin kapitolyo kan mga Kastila.\nIni an sentro nin trapikong bapor kan Filipinas asin pinageerokan kan sobra sa 80% na mga kompanyang bapor kan nacion. An Internasyonal na Palayogan nin Mactan, na 20 minutos sana an rayô sa ciudad, iyo an ikaduwang pinakámahigos na internacional na palayogan apwera sa Manila. An Cebu man an sentro nin negosyo, komersyo asin industriya kan Visayas asin Mindanao, na sur na parte kan nacion. Pigaapod ini sa Filipinas na "Queen City of the South" (Ciudad Reina del Sur). Segun sa sensus nin 2000, igwang 718,821 na katawong nakaistar digdi asin 147,600 na kaharongan.\nAn Ciudad nin Cebu iyo an sentro nin area metropolitana na pigaapod na Metro Cebu. Apwera sa Cebu mismo, komponido ini kan mga ciudad nin Mandaue, Lapu-Lapu asin Talisay. Sobra sa duwang milyon na katawo an nageerok sa enterong Metro Cebu.\nSa nakaaging sobrang 30,000 na taon, an Cebu, na Sugbo an dating ngaran, importante asin mayaman na banwaan na bago pa nag-abot an mga Kastila. An mga Cebuano kaidtong panahon nagkikinegosyo na sa Tsina asin sa mga iba pang estado kan sur-subangan nin Asya.\nSa 7 nin Abril, 1521, nagabot si Fernando Magallanes sa Cebu. Sa pagkabarkada kaini sa hade nin Cebu na si Rajah Humabon asin su agom niya, nagtugot an mga ini asin mga 800 na natibo nin isla na bunyagan sindang Kristiano. Sinda an nagin mga primerong Kristiano sa Filipinas. Pero dae naghaloy an magayon na relasyon kan mga Kastila asin Cebuano. Pinakiaraman ni Magallanes an mga iriwalan nin Humabon asin su mga kalaban kaini, partikularmente si Lapu-Lapu. Ginadan si Magallanes sa sarong iriwalan sa baybayon nin Cebu sa 27 nin Abril, 1521.\nSa 27 nin Abril, 1565 buminalik an mga Kastila na si Miguel Lopez de Legazpi, kaiba nin fraile na si Andres de Urdaneta. Nagibo an Cebu na kapital kan mga Kastila. Kinambyohan kaini an pangaran nin banwa na nagin Villa del Santissimo Nombre de Jesus sa 1 nin Enero, 1571. Limang taon naghaloy an pagkakapital kan Cebu nin Filipinas.\nNaproklamar an provincia nin Cebu kan petsa 10 nin Marso, 1917. Ini an harong-probinsya ni Sergio Osmena Sr, na sinunodan si Manuel Quezon na presidente nin Commonwealth sa panahon kan Ikaduwang Guerra na Pankinaban.\nAn CEEBOOM iyo an pagapud sa dakolang pagasenso nin ekonomiya nin Cebu sa dekadang 90.\nAn Cebu an nagin sitio nin ASEAN Summit sa Enero nin 2007.\nOpisyal na websayt kan lokal na govierno kan Ciudad nin Cebu\nSelyo kan Provincia nin Cebu Mga Syudad asin Banwaan kan Cebu\nPinaghugot gikan sa "https://bcl.wikipedia.org/w/index.php?title=Syudad_nin_Cebu&oldid=151141"\nIning pahina huring pinagbago kan 8 Hulyo 2014, alas 12:48.


Tabang kan mga Anghel nin Dios—Kun Ano an Kaipuhan Maaraman kan mga Aki\nMAY mga nagsasabi na naniniwala sana sinda sa naheheling ninda. Alagad karungawan iyan. Kadakol kan totoong bagay na dai pa niato naheling kasuarin man kan satong mga mata. Puede ka daw magsabi nin saro?—\nPaano man an aireng hinahangos niato? Namamatean daw niato iyan?— Itaasan an kamot mo, asin hayopi iyan. May namatean ka daw?— Igwa, alagad dai mo naheheling an aire, bako daw?—\nNapag-olayan na niato an manongod sa espiritung mga persona, na dai niato naheheling. Nanodan niato na an iba marahay alagad an iba maraot. Ngarani daw an nagkapirang marahay na espiritung mga persona na dai niato naheheling.— Iyo, si Jehova Dios, si Jesus, asin an marahay na mga anghel. Igwa man daw nin maraot na mga anghel?— Sabi kan Biblia igwa. Sabihan daw sako kun ano an nanodan mo manongod sa sainda.—\nAn sarong bagay na aram niato iyo na an marahay na mga anghel sagkod an maraot na mga anghel mas makosog kisa sato. Dakol an aram kan Dakulang Paratokdo manongod sa mga anghel. Iyan huli ta dati siang anghel bago sia namundag bilang omboy digdi sa daga. Nabuhay sia kaiba nin ibang anghel duman sa langit. Midbid nia an minilyon sa sainda. May ngaran daw an gabos na anghel na ini?—\nBueno, nanodan niato na tinawan nin Dios nin ngaran an mga bitoon. Kaya masisierto niato na may ngaran man an gabos na anghel. Asin aram niato na nakakapag-orolay sinda ta an Biblia nagtataram manongod sa ‘lenguahe kan mga anghel.’ (1 Corinto 13:1) Ano sa paghona mo an pinag-oolayan nin mga anghel? Nag-oorolay daw sinda manongod sa sato digdi sa daga?—\nAram niato na hinihingoa kan mga anghel ni Satanas, an mga demonyo, na agyaton kita na makisuway ki Jehova. Kaya segurado na pinag-oorolayan ninda kun paano ninda ini magigibo. Gusto ninda na kita magin kapareho ninda tanganing haboan naman kita ni Jehova. Alagad paano man an fiel na mga anghel nin Dios? Sa paghona mo daw nag-oorolay man sinda manongod sa sato?— Iyo. Gusto nindang tabangan kita. Estoryahan taka kun paano tinabangan kan nagkapirang anghel nin Dios an mga namomoot ki Jehova asin naglilingkod sa saiya.\nHalimbawa, yaon an lalaki na an ngaran Daniel na nag-iistar sa Babilonya. An dakol na tawo duman dai namomoot ki Jehova. Guminibo pa ngani an mga tawo nin ley na padudusahan an siisay man na mamibi ki Jehova Dios. Alagad si Daniel habong pumondo sa pamimibi ki Jehova. Aram mo daw kun ano an ginibo ninda ki Daniel?—\nIyo, si Daniel ipinaapon nin maraot na mga tawo sa lungib nin mga leon. Duman solo-solo si Daniel kaiba an nagugutom na mga leon. Aram mo daw kun ano an nangyari kaidto?— ‘Isinugo nin Dios an saiyang anghel asin tinikom an ngoso kan mga leon,’ sabi ni Daniel. Dai lamang sia naano! An mga anghel nakagigibo nin makangangalas na mga bagay para sa mga naglilingkod ki Jehova.—Daniel 6:18-22.\nAno an ginibo nin Dios tanganing iligtas si Daniel?\nYaon man an panahon na nabibilanggo si Pedro. Magigirumdoman mo na si Pedro katood kan Dakulang Paratokdo, si Jesu-Cristo. May mga tawong dai naogma kan sabihan sinda ni Pedro na si Jesus Aki nin Dios. Kaya ibinilanggo ninda si Pedro. Ginaguardiahan si Pedro nin mga soldados tanganing maseguro na dai sia makadulag. May makakatabang daw sa saiya?—\nNagtotorog kaidto si Pedro sa pag-oltanan nin duwang guardia, asin nakakadenahan an saiyang mga kamot. Alagad sinasabi kan Biblia: ‘Uya! Nag-abot an anghel ni Jehova, asin nagliwanag sa selda. Tinalpi si Pedro sa may iris nia, pinukaw sia kan anghel, na sinasabi, “Buhat tolos!” ’\nPaano tinabangan nin sarong anghel si Pedro na makaluwas sa bilanggoan?\nSa puntong iyan, natangkas an mga kadena sa mga kamot ni Pedro! Asin sinabi kan anghel sa saiya: ‘Magbulos ka, sulotan an sandalyas mo, asin sumunod ka sa sako.’ Dai sinda mapapondo kan mga guardia ta tinatabangan si Pedro kan anghel. Ngonyan nag-abot sinda sa sarong batbat na tata, asin may nangyaring pambihira. An tata nagsadiring bumukas! Pinaluwas kan anghel na idto si Pedro tangani na sia makapagpadagos sa paghuhulit.—Gibo 12:3-11.\nMatatabangan man daw kita kan mga anghel nin Dios?— Iyo. An boot daw sabihon kaini dai ninda itotogot noarin man na kita makolgan?— Dai, dai kita ilinilikay na makolgan kan mga anghel kun minagibo kita nin rungaw na mga bagay. Alagad dawa kun dai kita gumibo nin rungaw na mga bagay, puede pa man giraray kitang makolgan. Dai sinabihan an mga anghel na olangon na mangyari ini. Imbes, may espesyal na ipinapagibo sa sainda an Dios.\nAn Biblia nagtataram manongod sa sarong anghel na sinasabihan an mga tawo sa gabos na lugar na sambahon an Dios. (Kapahayagan 14:6, 7) Paano sinda sinasabihan kaiyan kan anghel? Minakurahaw daw sia hale sa langit tanganing madangog sia kan gabos?— Dai kundi an mga parasunod ni Jesus digdi sa daga nakikipag-olay sa iba manongod sa Dios, asin ginigiyahan sinda kan mga anghel sa saindang gibohon. Sinisierto kan mga anghel na an mga talagang gustong makaaram manongod sa Dios magkaoportunidad na makadangog. Puede kitang makikabtang sa paghuhulit na iyan, asin tatabangan kita kan mga anghel.\nAlagad paano kun ribokon kita nin mga tawo na dai namomoot sa Dios? Ano kun ibilanggo kita ninda? Paluluwason daw kita kan mga anghel?— Kaya nindang gibohon iyan. Alagad bako iyan an pirme nindang ginigibo.\nAno an sinasabi kan anghel ki Pablo?\nAn parasunod ni Jesus na si Pablo nabilanggo sarong beses. Sakay sia nin barko sa panahon na may makosog na bagyo. Alagad dai tolos sia pinatalingkas kan mga anghel. Ini huli ta may ibang mga tawo na kaipuhan na makadangog manongod sa Dios. Sabi nin sarong anghel: “Dai ka matakot, Pablo. Kaipuhan na tumindog ka sa atubangan ni Cesar.” Iyo, dadarahon si Pablo sa namamahala sa kinaban na si Cesar tangani na makapaghulit si Pablo sa saiya. Pirmeng aram kan mga anghel kun haen si Pablo, asin sia tinatabangan ninda. Tatabangan man ninda kita kun kita talagang naglilingkod sa Dios.—Gibo 27:23-25.\nMay saro pang importanteng gigibohon an mga anghel, asin madali na nindang gibohon iyan. Haranihon na an panahon nin Dios sa paglaglag sa mga maraot. An gabos na dai nagsasamba sa tunay na Dios lalaglagon. An mga nagsasabi na dai sinda naniniwala sa mga anghel ta dai ninda sinda naheheling makaaaram kun gurano sinda kasala.—2 Tesalonica 1:6-8.\nAno daw an magigin kahulogan kaiyan para sa sato?— Kun kita kakampi kan mga anghel nin Dios, tatabangan ninda kita. Alagad kita daw kakampi ninda?— Iyo kun kita naglilingkod ki Jehova. Asin kun kita naglilingkod ki Jehova, sasabihan man niato an iba na maglingkod man sa saiya.\nTanganing makanood pa kun ano an epekto nin mga anghel sa buhay nin mga tawo, basahon an Salmo 34:7 (33:8, “Dy”); Mateo 4:11; 18:10; Lucas 22:43; asin Gibo 8:26-31.\nI-share I-share Tabang kan mga Anghel nin Dios


89.5 OKFM SORSOGON NEWS ONLINE: Special permit sa mga mabyaheng PUJ, kinakaipuhan - LTFRB Bicol\nSpecial permit sa mga mabyaheng PUJ, kinakaipuhan - LTFRB Bicol\nIpinahayag kan Land Transportation Franchising and Regulatory Board o LTFRB na kinakaipuhan magseguro nin special permit an mga mabyaheng pampasaherong jeepney.\nSegun kay LTFRB Bicol Regional Director Col. Eduardo Montealto Jr., sinabi kaini na posible ng magbyahe an public utility jeepneys o PUJs sa irarom kan General Community Quarantine basta masunod sa pigpapautob na health protocols.\nSegun saiya, 50% sana kan seating capacity an pwede iakomodar siring man dapat magbugtak nin partition o clear plastic dividers sa mga tukawan para sa social distancing.\nDapat pa na magsunod sa paggamit nin face mask an driver, konduktor asin mga pasahero asin dapat na igwa nin temperature check magin disinfection kada byahe.\nDugang pa ni Montealto, prayoridad sa pagtao nin special permit iyo an sa mga kooperatiba kun saen igwa nin striktong magmamando sa mga PUJs na magsunod sa health protocols na pigpapautob kontra sa coronavirus disease.\nNakapalaman sa MC No. 2020-017 na dae nin bayad an pagkuha kan special permit sa irarom kan GCQ. Siring man segun pa kay Moentealto, 11 pesos an bayad sa enot na 4km asin P1.80 para sa masunod na kilometro.\nBy okfm at May 27, 2020\n• IBA PANG BARETA\nPanibagong batch kan mga LSI na lunad kan tren, nagabot na


Home / Bicol News / News / Mariribok na night club, videoke bar sa Ciudad nin Naga, mumultahan\nMariribok na night club, videoke bar sa Ciudad nin Naga, mumultahan\nBicol Standard Wednesday, January 14, 2015 Bicol News, News\nNAGA CITY—Bawal istorbohon an katrankiluhan kan kabanggihan sa maogmang lugar.\nIni an pagiromdom kan City Legal Office sa mga maysadiri nin night club, cabaret, videoke bar, bar, disco, asin iba pang mga kaparehong mga estabicimiento sa sarong tiripon kan fecha 12 kan Enero.\nAn nasambit na mensahe ipinaabot sa tahaw kan mga reklamo na naresibe kan LGU Naga hali mga residente na pongot sa abang riribok na lugar nin kaogmahan sa tahaw kan kabanggihan.\nSa paagi nin sarong surat, naghagad nin ayuda si City Legal Officer Atty. Perfecto Junjun Bragais III ki Gregoria Nilda B. Abonal, Acting City Treasurer kan City Treasurer’s Office na ibalangibog an pagiromdom sa mga negociante.\nSabi sa surat, sa Section 8 kan City Ordinance No. 2008-053, ipinapangalad sa mga maysadiri nin harong o estabicimiento an paggamit kan mga amplifier sa mga videoke machine, radyo, mga instrument, combo, orchestra, o public address system sa luwas kan edificio.\nMulta na P2,000 an babayadan kan madadakop sa primerong beses, P3,000 sa ikaduwang beses, asin P5,000 o pagkakarsel sa laog nin 45 sundo 60 na aldaw, o pareho, depende sa desisyon kan korte.\nMientrastanto, an Section 3 (a) asin (d) kan City Ordinance No. 2004-109 nagmamanda sa mga maysadiri o nagpapadalagan nin mga videoke bar na maglaag nin sound-proofing materials.\nIdinugang pa sa nasambit na City Ordinance na ipinapangalad an pagpabakal o pagsirve nin ano man na alak sa mga menor de edad sa elementary, high school o college sa gabos na oras.\nAn pagbalgar sa nasambit na City Ordinance igwang penalidad na multa nin P1,000 sa enot na pagkadakop, P2,000 sa ikaduwang pagkadakop, asin P3,000 sa ikatolong pagkadakop.\nKun maapatan na beses an pagkadakop sa naglapas kan nasambit na ley, papanimbagon siya nin multa na P4,000 o pagkakarsel sa laog nin dai malabi sa 30ng aldaw, o pareho, depende sa jusgado.\nAfuera kaini, kakanselaron pa an saiyang Mayor’s permit.—BICOLSTANDARD.COM\nMariribok na night club, videoke bar sa Ciudad nin Naga, mumultahan Reviewed by Bicol Standard on Wednesday, January 14, 2015 Rating: 5


Nagigimata ako na latogon\nining ikinabuhay na garo baga\narmas na gagamiton na panlaban\nsa bilog na aldaw.\nSa luwas kan sakuyang bintana\nnakatindog an mga niyog na daing bunga:\n‘tapos pa sanang makabagyo.\nDangan naghuhurulog sa payo ko\nan mga gigibohon sa siring na aldaw:\nkaipuhan na pag-adalan,\nbayadan na sinublian,\nmagduman sa munisipyo,\nmakihilingan sa sarong tawo,\nmagtaya sa lotto,\nlakawon si pasaporte,\nlinigan an eskaparate,\ndesisyonan an dapat na maenot\nasin pinaka-importante na gibohon,\nhanapon an rason kan mga ginigibo.\nPagkatapos, luhay-luhay nang nasaradit\nsi ikinabuhay na garo baga ruyruy na dahon\nnin niyog o idtong kalinturadong siyo.\nDangan an pag-ihi na garo paghibi,\npagkarigos, pagsul-ot nin bagong kalsonsilyo\nta makasupog kun marisa ining latog-latog.\nNaluwas ako sa harong asin nakiki-atubang\nsa iba pang nagmamaigot na ikinabuhay\no kun minsan si mga nagpapataw-pataw man sa buhay.\nKada taon na naghahali si Nanay\nwinawalat niya an puso niya\nduman sa taed kan mga retrato kan santo.\nItong puso na idto an relo sa harong.\nNarikas an kurubkutob\nkun madali na bagang mag-abot\nan hawak na daing puso ni Nay.\nAki pa ako kaidto kan poon na siya maglayog.\nPagnagdadangadang na an pag-abot ni Nay,\npiglilinigan mi na an saiyang puso\nna garo baga pinggan na gagamiton sa piyestahan.\nDakul na dara-dara si Nay kun nagbabalik—\nmga bado, sigarilyo, tsokalate,\nkawatan, pahamot, berdeng pirak asin mga retrato\nniya na kua duman sa lugar na pinaghalian.\nKaining huring pagbalik ni Nay\ntinubuan siya nin kasag sa suso.\nKasu sarong bulan nanuga\nsi Nay na huri na niyang idtong layog\nasin dinara na niya si saiyang puso,\nwinalatan sana kami nin saiyang retrato\nna pinapatintihan mi kataed an mga santo.\nDuman sa retrato, mayo pang pakpak si nanay\nMayo pa si kasag sa suso.\nSaro sana siyang puso, puso.\nAn enot na hona, naibahan siya\nkan mag-ihi sa poon kan gurang na kaymito.\nDai kaya daa nag-patabi apo.\nKaidto nagpoon na apodon siyang bua.\nIniwal niya an salming ta pig-aarog-arog siya\nasin nagpoon na magbaliktad an saiyang paghiling:\nNamamaluan niyang tsokolate an daga\nasin an mga hayop kawatan—\nminsan sinuksokan niya sa lubot an ikos\nnin pasong baterya.\nKun pighihiling niya an mga tawo sa tinampo\nnagngangalas siya kun ta’no baliktad sindang magralakaw,\nan payo an nakaduta sa daga,\nan duwang bitis, mga sangang pigtatabyun kan durus.\nGaro sinda mga kahoy na daing bunga.\nKun nakahigda siya asin nahihiling an langit,\nnapapano nin kamundoan an bua.\nSa boot niya, bakanteng-bakante an kinaban.\nKinakaolay niya an mga gadan asin suruhayan na bitoon\nasin namamatian niyang garo siya diyos\nna gustong maging tawo.\nKAWAT SA SALDANG\nSaldang dangan si pasang salming\nsi enot ming kawatan na magtugang.\nPigpapatama mi an bulanit\nsa malinawon na pandok kan salming\nna garo tubig sa burabod.\nDangan papatamaon mi ini sa\nsamuyang mga mata\ntanganing kami masula.\nGaro ini mga sadiri ming bala.\nmi na patamaon ini sa mata\nkan nagtutungkang ido\nna buminuhat na sana tanganing\nmaglipat nin puwestong tuturogan.\nNilamag man an liwanag\nkan samuyang ikos\nna haros mabua kun nagtatama\nini sa saiyang berdeng mata.\nSakit-sakit ining naghanap kan liwanag\nna yaon sa saiyang alinawnaw.\nNaggurang kaming may sul-ot na salming\nasin kun nagtatama an samuyang paghiling\nhilom kaming napapangirit sa mga sadit na bulanit\nna minalagbas sa samuyang mga antipara\nmantang an mga maku-apo mi\nnagbabaradilan sa atubangan kan kompyuter.\nPebrero 11, 2007\nPosted by Kristian Cordero at 9:09 PM\nPIRANG PUNTO SA BUHAY KO\nBARETAKan siring na aldawna nakaabot ki Nanay an b...\nANO TA BALINGBING? Kristian S. Cordero Kun an mga...\nPANTASYA Louise Gluck May sasabihon ako saindo: a...\nIKINABUHAY Nagigimata ako na latogon ining ikinab...


Uncle Sam (Sa mata kan Little Brown American)\nSarong Nagueṅa an nag-post sa Facebook na dapat lang an kariribokan sa Amerika orog na an matudong protesta sa Kapitolyo kan Washington DC ta an eleksyon sa Amerika may darayaan garo naman daa Pilipinas.\nAn Amerika palan an nag-arog sa Pilipinas.\nMay naghapot saiya: Bakong an politika sa Pilipinas tukdo kan mga Amerikano? An simbag niya an siring na hapot hali sa kontra Amerikano o anti-Amerika.\nHalat ngona. Orgolyoso kitang mga Pilipino na sunod sa Amerikano kita an pinaka-matitibay magtaram nin English. An apod ta ngani sa US Uncle Sam. Orgolyoso kitang bansagan Little Brown Americans. Asin an pangaturugan kan kadaklan makatungtong sa Amerika, makatrabaho duman, maguin US citizen, magsweldo nin dolyares, magretire o kun pwede pa magadan duman.\nPag-abot kan taon 1900 sa kapinunan kan naka-aguing siglo kan masakop an Pilipinas kan Amerika ta ipinabakal an satong nasyon nin 20milyones dolyares sana nasakop na kita kan Amerika. Kita ngani an solamenting “colony” sa kinaban.\nBaliwala si pag-alsa na Andres Bonifacio, Antonio Luna kabali na sinda Semeon Ola, Ludivico Arejola, pati si ibang mga rebolusyonaryo sa Luzon, Visayas asin Mindanao ta nasakop na an Pilipinas kan Amerika. Pinasa sato an sistema politika asin ekonomiya, tinukduan kita kan inaapod na demokrasya, tinukduan kita nin eleksyon pati an saindang leyes pigpasa pa sato.\nSinakop kita sa laog nin 46 anyos pero pakatapos kan Giyera Mundial Numero 2 (WW2) haros sagkod ngonian grabe pa an impluwensya kan Amerika sa mga Pilipino.\nKun minsan ribong kita kun siisay talaga kita Pilipino o Amerikano? Sabi ni Dante Jimenez, chairman kan Anti-Corruption Commission, itinukdo gabos kan Amerika sa Pilipinas poon sistema de gobyerno, American Jurisprudence, American English apuera kan Federalismo. Federal na gobyerno sinda kita bako.\nAn 1935 Constitution pigdikta sa mga Pilipino. Pati ngani garo an 1987 Constitution iyo pa ta si Cory maka-Amerikanong marhay.\nTotoo pareho presidential, parareho may Senado asin Camara de Representantes alagad kita masyadong centralisado asin nakatingag na permi sa Central Government o sa Imperial Manila. Mala ta an Amerika mayaman, abante, industriyalisado, sa ibong na lado kita tios sagkod ngonian.\nSi mga gurangan tang mga politiko poon ki Aguinaldo, Quezon, Osmeṅa, Roxas, Recto asin iba pa gabos estudyante kan Amerika. Gabos sinda kapot sa liog kaya kun anong dictamen kan Amerika iyo an sinusunod ninda.\nIdtong sabi ni Quezon na “dai bali garo impirno an kamugtakan kan Pilipinas sa lindong kan liderato nin Pilipino kesa garo nasa langit kita sa lindong kan liderato kan Amerika” buladas lang idto ni Quezon sa mga Pilipino asin aram kan Amerika na bako man seryoso si Quezon.\nIba si pigtataram niya, iba man si pig-guiguibo mala ta kan magka-giyera nagdulag siya pasiring sa Amerika kun saen siya nagadan.\nNagngangalas ngani ako ta sa mga bareta kan western media na ginamit kan lokal na radyo asin diyaryo na suboot may mga Pilipino na kaarayon duman sa mga rioters asin mobsters sa US Capitol.\nKun oogkoron mga American citizens na idto, nagboboroto na duman asin imbuelto na sa politika kan Amerika bako man sa Pilipinas. Pusong Amerikano na sinda.\nMarhay ngani na an mga Pilipino na naka-erestar sa manlaen-laen na parte kan Amerika nagtutubod na an kontrobersiya matatapos man giraray asin mabalik an normal na buhay duman.\nNagtogot na si Presidente Donald Trumph na maghilig sa pwesto sa Enero 20 mantang si incoming President Joe Biden pig-proklamar na bilang bagong Presidente kan Amerika.\nAn Amerika pag-nagbahon kalinturado an Pilipinas pero sa kontrobersya ngonian an temporaryong problema kan Amerika mayong epekto sa Pilipinas lalo na ta may sadering Independienteng foreign policy an gobyerno Pilipino.\nAn kapangganahan kan mga Democrats sa Amerika ngonian mayong magiguin epekto sa presidential election sa 2022. Kaya magporondo na kita magparatararamm na an political system sa Pilipinas iyo na lugod an pig-aarog sa America ta naenot sinda sato.


Pakawat Olimpiko sa Tig-init 2016 - Wikipedia\nLugar na kakawatan kan Olimpikong Tig-init sa 2016\nAn Pakawat Olimpiko sa Tig-init 2016 na binibisto opisyalmente bilang Ika-XXXI Olimpyada, sarong pankinaban na patiribayan itinalaan na gibohon sa siyudad nin Rio de Janeiro, Brasil. Napili an lugar na ini bilang sityo kan Olimpiko kan Oktubre 2, 2009 sa Copenhagen, Denmark. Ini an enot na pangyari na an Olimpiko sa Tig-init ibubunsod sa kontinente nin Habagatan Amerika.\nAn Pakawat pormalmenteng nagpoon kan Agosto 5 asin matapos sa Agosto 21, 2016.\nSobra sa 11,000 atleta hale sa 206 na mga Komiteng Olimpiko Nasyonal, kabali an ngonyan pa sanang malaog an Kosovo asin Habagatan Sudan an mapartisipar. May 306 na pongpong nin mga medalya, an mga kawat tinatampok kan 28 Olimpikong isports, kaiba an rugby sevens asin golf, na idinugang kan Komite Internasyonal Olimpiko kan 2009. An mga sinisibotan na mga event mangyayari sa 33 na sityo kan siyudad nin Rio de Janeiro, asin sa 5 pang ibang mga siyudad kan Brasil, sa São Paulo (pinakadakulang syudad kan Brasil), Belo Horizonte, Salvador, Brasília (kabisera kan Brasil), asin sa Manaus.\nMga sityong tinogdok pagkakawatan:\n↑ http://rio2016olympicswiki.com/about-rio-2016-summer-olympics/ Kinua 6-8-126\n↑ https://www.rio2016.com/en/medal-count-country Kinua 6-8-16\nKinua sa "https://bcl.wikipedia.org/w/index.php?title=Pakawat_Olimpiko_sa_Tig-init_2016&oldid=161381"\nMga Pakawat Olimpiko sa Tig-init\nHuring binago an pahinang ini kaitong 6 Agosto 2016, alas 21:15.


Piling national road sa Naga bawal sa tricycle\nAn lokal na gobierno kan Ciudad nin Naga haloy nang nag-iimplementar kan pagbawal sa mga tricycle na magkayod sa national road dawa dai pa nagpapaluwas nin direktiva an Department of Interior and Local Government (DILG).\nAlagad igwang mga national road dai maiibitaran na agihan kan mga nagkakayod na tricycle siring kan Bagumbayan Sur asin Norte, M.T. Villanueva Avenue sagcod sa centro de negosyo asin an isyung ini yaon na sa diskreasyon kan Sangguniang Panlungsod asin jefe ejecutivo.\nIni an mga pahayag ni Renne Gumba, jefe kan Public Safety Office kan City Hall kasunod kan direktiva kan DILG na pigsusugo an mga LGU na ipagbawal na sa mga tricycle an pagviaje sa national road.\nAn mga lugar na dai tinutugotan iyo an Magsaysay Avenue, Concepcion Grande sundo sa Del Rosario asin Diversion road.\nAlagad igwang porsyon pasiring sa Puregold area hali sa terminal sagcod sa Robinson area an puedeng agihan na luwas sa Diversion road, sabi pa kan PSO.\nSa ngonian dai pa sinda nakakarecibe nin bagong direktiva hali sa City Hall na ipagbawal sa gabos na lugar kan national road asin status muna an saindang pig-iimplementar.\nAn Naga City Police Office nakarecibe nin direktiva hali sa Camp Semion Ola sa Ciudad nin Legazpi na nag-oorden na makipag-coordinar sa City Hall nganing iimplementar an memorandum circular kan DILG.\nAlagad an NCPO sa pamamayo ni City Director Col. Felix Servita Jr. dai pa nakakarecibe nin orden sa City Hall kun nuarin iimplementar an kasugoan kan opisina central kan DILG.\nSa Land Transportation Office (LTO), sinabi ni regional director Noreen Lutey na igwang mga ordinansa na tinutogotan kan LGUs base sa pig-isyung franquicia na puedeng magkayod dawa yaon sa sakop kan national road.\nSinabi ni Lutey hagad ninda sa ibang mga LGU na enmiendahan an saindang ordinansa nganing mayong problema. (dpa)


Brgy Kapitan asin konstitwentes kaini sa Macabog, nagka-initan dahilan sa rasyon - 89.5 OKFM Sorsogon\nBrgy Kapitan asin konstitwentes kaini sa Macabog, nagka-initan dahilan sa rasyon\nBy okfm at March 30, 2020 Post a Comment\nNagkainitan sa isinagibong checkpoint sa sarong barangay sa ciudad kan Sorsogon an brgy kapitan asin residente kaini dahilan sana sa rasyon o relief goods na itinatao kan gobyerno.\nSa ipinalowas na report kan Sorsogon City Police Station, mantang pigmamanduhan ni Brgy. Chairman Ronaldo Taburada Laguidao, kan Brgy. Macabog, Sorsogon City an isinasagibing checkpoint kan nakalihis na aldaw kan bigla na sanang mag-abot an kabaranggay kaini na si Teodoro Janolan Croox asin kinompronta an kapitan.\nAlegadong kinurahawan ni Teodoro an Kapitan asin hinapot nin: “nano kapitan tinabla mo si brod sa rasyon hali sa mayor”\nSimbag man ni Kap Laguidao, “paano dili kamu hatagan na nagsabi si papa mo na si brod mo na inbabahog niyo man lang sa ayam ang inhahatag na rasyon sang gobyerno. kung inbabahog niyo man lang sa ayam ihatag ko na lang sa mga nangangaipo”.\nPakatapos kaini, sinabi kan brgy chairman si Teodoro na mag-uli sa saindang harong dahilan sa dae ini nin dara darang ECQ pass mantang nasa implwensya so boot nin bugsok na likido alagad nagmatagas ini asin padagos an pagpapasupog sa brgy official.\nDahilan kan siring na bagay, binitbit kan mga brgy tanod si Teodoro asin pinagturn over sa PNP para sa magkakanigong disposisyon.


Trespasser, pinahibi sa tear gas ni ‘Tisay’ ~ BICOL STANDARD | Bicol News\nHome » News » Trespasser, pinahibi sa tear gas ni ‘Tisay’\nCIUDAD NIN NAGA—Dae nadagos an construction worker sa paglaog sa cuarto kan mistisang estudiante, pagkatapos na ini pakupsitan nin tear gas kan victima, mantang palaogon sa bintana kan saiyang pig-aarkilahan na cuarto.\nAn estudiante iyo si “Tisay” (bakong tunay na pangaran), 18, taga-Tagkawayan, Quezon.\nSiya nag-eescuela sa Ateneo de Naga University.\nSegun ki “Tisay,” ala una nin mag-omagahon kan siya napagmata, sa ragitnit kan pwerta na pirit na binubukasan kan suspect.\nKan dae mabukasan, nag-itok sa sarong kanto , pasiring sa sliding window, na pirit nabukasan kan suspect.\nKan palaog na sa bintana, kun gurano an luway-luway na pag laog, iyo man si saiyang marikas na pag-atras huli ta pinakupsitan nin tear gas an mata kan magayon na daraga na nag-aabang na sa saiyang pag laog.\nPalibasa tinamaan nin tear gas an saiyang mga mata, dae na maaraman kan suspechado kun saen maduman.\nBangga digdi, budal duman.\nSabi kan mga nakaheling garong bola nin bilyar na maski saen minabanga.\nNapagmata an ibang mga boarders sa harong asin nakua an suspechado na bungaw na .\nDinara an suspechado sa presinto kan pulis. Pag-abot pa sana, dae siya nagtutuga kun ano an saiyang tuyo, ta gustong laogon an cuarto kan magayon na daraga.\nHuli kan pursigidong paghapot kan mga awtoridad, napiritan na lang an suspechado na ituga an saiyang tunay na intention na molestyahon an magayon na estudiante.\nAn suspechado nabisto na iyo si Jose Cacayan y Bucado, 30 anyo, taga -Lipot, Milaor, Camarines Sur.\nSinangatan siyang casong tresspass to dwelling huli kan fuerzahan na paglaog sa harong na mayong paaram sa kagsadire kan boarding house.—ni Boyet Paderes, BICOLSTANDARD.COM